title: 2006 m. balandžio 5 d.  Europos Parlamento ir Tarybos direktyva 2006/23/EB dėl Bendrijos skrydžių vadovo licencijos   (Tekstas svarbus EEE)

text:
27.4.2006

               LT

               Europos Sąjungos oficialusis leidinys

               L 114/22

      EUROPOS PARLAMENTO IR TARYBOS DIREKTYVA 2006/23/EB

   2006 m. balandžio 5 d.
   dėl Bendrijos skrydžių vadovo licencijos
   (tekstas svarbus EEE)
   EUROPOS PARLAMENTAS IR EUROPOS SAJUNGOS TARYBA,
   atsižvelgdami į Europos bendrijos steigimo sutartį, ypač į jos 80 straipsnio 2 dalį,
   atsižvelgdami į Komisijos pasiūlymą,
   atsižvelgdami į Europos ekonomikos ir socialinių reikalų komiteto nuomonę (1),
   pasikonsultavę su Regionų komitetu,
   laikydamiesi Sutarties 251 straipsnyje nustatytos tvarkos (2),
   kadangi:

               (1)

               Bendro Europos dangaus teisės aktų įgyvendinimas reikalauja priimti išsamesnius teisės aktus, visų pirma dėl skrydžių vadovų licencijavimo siekiant užtikrinti aukščiausius atsakomybės ir kompetencijos standartus, išplėsti galimybes naudotis skrydžių vadovų paslaugomis ir skatinti abipusį licencijų pripažinimą, kaip numatyta 2004 m. kovo 10 d. Europos Parlamento ir Tarybos Reglamento (EB) Nr. 550/2004 dėl oro navigacijos paslaugų teikimo bendrame Europos danguje (3) 5 straipsnyje, turint tikslą padidinti bendrą oro eismo saugą ir personalo kompetenciją.

               (2)

               Tokios Bendrijos licencijos įdiegimas yra ypatingo vaidmens, tenkančio skrydžių vadovams saugaus skrydžių valdymo paslaugų teikimo srityje, pripažinimo priemonė. Bendrijos kompetencijos standartų nustatymas taip pat sumažins susiskaidymą šioje srityje užtikrinant veiksmingesnį darbo organizavimą augančio regioninio bendradarbiavimo tarp oro navigacijos paslaugų teikėjų sąlygomis. Todėl ši direktyva yra svarbi bendro Europos dangaus teisės aktų dalis.

               (3)

               Direktyva yra tinkamiausia kompetencijų standartų nustatymo priemonė, leidžianti valstybėms narėms pačioms nuspręsti dėl būdų siekiant tokių standartų.

               (4)

               Ši direktyva turėtų remtis esamais tarptautiniais standartais. Tarptautinė civilinės aviacijos organizacija (ICAO) priėmė nuostatas dėl skrydžių vadovų licencijavimo, įskaitant kalbos mokėjimo reikalavimus. Europos saugios oro navigacijos organizacija (Eurokontrolė), įkurta 1960 m. gruodžio 13 d. tarptautine konvencija dėl bendradarbiavimo oro navigacijos saugos srityje, priėmė Eurokontrolės saugos norminius reikalavimus. Pagal Reglamento (EB) Nr. 550/2004 4 straipsnį į šią direktyvą perkeliami skrydžių vadovams taikomi reikalavimai, nustatyti Eurokontrolės saugos norminiame reikalavime Nr. 5 (ESARR 5).

               (5)

               Konkretūs Bendrijos oro eismo ypatumai reikalauja veiksmingai taikyti skrydžių vadovams, kuriuos įdarbina oro navigacijos paslaugų teikėjai visų pirma bendrojo oro eismo srityje, skirtus Bendrijos kompetencijos standartus. Valstybės narės gali taikyti pagal šią direktyvą priimtas nacionalines nuostatas taip pat skrydžių vadovams mokiniams ir skrydžių vadovams, vykdantiems funkcijas, už kurias atsako oro navigacijos paslaugų teikėjai, kurie visų pirma teikia paslaugas kitokiam orlaivių judėjimui negu bendrasis oro eismas.

               (6)

               Jeigu valstybės narės imasi Bendrijos reikalavimų laikymąsi užtikrinančių veiksmų, institucijos, vykdančios reikalavimų laikymosi priežiūrą ir atitikties patikrinimą, turėtų būti pakankamai nepriklausomos nuo oro navigacijos paslaugų teikėjų ir mokymo paslaugų teikėjų. Institucijos taip pat privalo sugebėti veiksmingai atlikti savo uždavinius. Pagal šią direktyvą paskirta arba įsteigta nacionalinė priežiūros institucija gali būti ta pati įstaiga arba įstaigos, kuri (-ios) paskirta (-os) arba įsteigta (-os) pagal 2004 m. kovo 10 d. Europos Parlamento ir Tarybos reglamento (EB) Nr. 549/2004, nustatančio bendro Europos dangaus sukūrimo pagrindą, (4) 4 straipsnį.

               (7)

               Oro navigacijos paslaugas gali teikti aukštos kvalifikacijos darbuotojai, kurių kompetenciją galima įrodyti keliais būdais. Skrydžių valdymo srityje tinkamas būdas yra Bendrijos licencijos, prilyginamos diplomui, kuris išduodamas kiekvienam skrydžių vadovui, įvedimas. Licencijoje nurodytoje kvalifikacijoje nurodoma oro eismo paslaugos, kurią pagal savo kvalifikaciją gali teikti skrydžių vadovas, rūšis. Licencijoje esančiuose patvirtinimuose taip pat nurodoma konkreti skrydžių vadovo kompetencija ir priežiūros institucijų suteiktas leidimas teikti paslaugas konkrečiam sektoriui arba sektorių grupei. Todėl institucijos, išduodamos licencijas arba pratęsdamos patvirtinimų galiojimą, privalo turėti galimybę įvertinti skrydžių vadovų kompetenciją. Institucijos taip pat, jeigu kyla abejonių dėl kompetencijos, privalo turėti galimybę sustabdyti licencijos, kvalifikacijų ir patvirtinimų galiojimą. Siekiant skatinti pranešimus apie incidentus („sąžiningumo kultūrą“), šia direktyva neturėtų būti nustatytas automatinis ryšys tarp incidento ir licencijos, kvalifikacijos arba patvirtinimo galiojimo sustabdymo. Licencijos panaikinimas turėtų būti taikomas kaip kraštutinė priemonė išimtiniais atvejais.

               (8)

               Stiprinant valstybių narių pasitikėjimą viena kitos licencijavimo sistemomis, yra būtinos Bendrijos taisyklės dėl licencijos gavimo ir išlaikymo. Todėl siekiant užtikrinti aukščiausius saugos standartus svarbu suderinti skrydžių vadovams taikomus reikalavimus dėl kvalifikacijų, kompetencijų ir teisės dirbti skrydžių vadovu. Tai turėtų sudaryti sąlygas saugaus, aukštos kokybės skrydžių valdymo paslaugų teikimui ir licencijų pripažinimui visoje Bendrijoje užtikrinant didesnę judėjimo laisvę ir geresnes galimybes naudotis skrydžių vadovų paslaugomis.

               (9)

               Valstybės narės turėtų užtikrinti, kad šios direktyvos įgyvendinimas nesudarytų sąlygų išvengti galiojančių nacionalinių nuostatų, reglamentuojančių darbdavio ir pareiškėjo skrydžių vadovo licencijai gauti darbo santykiams taikomas teises ir pareigas.

               (10)

               Kad būtų galima palyginti kvalifikacijas visoje Bendrijoje, jų struktūra turi būti aiški ir bendrai priimtina. Tai padės užtikrinti saugą ne tik vieno oro navigacijos paslaugų teikėjo kontroliuojamoje oro erdvėje, bet ir esant skirtingų paslaugų teikėjų sąveikai.

               (11)

               Daugelio incidentų ir nelaimingų atsitikimų atveju svarbus vaidmuo tenka ryšiams. Todėl ICAO patvirtino kalbos mokėjimo reikalavimus. Šia direktyva nustatomi šie reikalavimai ir numatoma priemonė įgyvendinti šiuos tarptautiniu lygiu pripažintus standartus. Būtina laikytis kalbos mokėjimo reikalavimuose esančių nediskriminavimo, skaidrumo ir proporcingumo principų skatinant laisvą judėjimą ir tuo pat metu užtikrinant saugą.

               (12)

               Pradinio mokymo tikslai apibūdinami rekomendacinėje medžiagoje, parengtoje Eurokontrolės narių prašymu, ir jie laikomi tinkamais standartais. Padalinio mokymo srityje pripažintų standartų trūkumą būtina kompensuoti aukštus kompetencijos standartus užtikrinančiomis priemonėmis, įskaitant egzaminuotojų patvirtinimą. Tai svarbu dar ir dėl to, kad padalinio mokymas reikalauja didelių sąnaudų ir yra labai svarbus saugai.

               (13)

               Medicinos reikalavimai, kuriuos Eurokontrolė parengė valstybių narių prašymu, yra laikomi priimtina šios direktyvos reikalavimų laikymosi priemone.

               (14)

               Mokymo paslaugų teikimo sertifikavimas turėtų būti laikomas vienu iš svarbių saugos ramsčių, gerinančių mokymo kokybę. Mokymo paslaugoms, kurias reikėtų prilyginti oro navigacijos paslaugoms, taip pat turėtų būti taikomas sertifikavimo procesas. Ši direktyva turėtų sudaryti galimybę sertifikuoti mokymą pagal mokymo rūšį, mokymo paslaugų paketą arba mokymo ir oro navigacijos paslaugų paketą nepamirštant konkrečių mokymo ypatumų.

               (15)

               Ši direktyva patvirtina ilgametę Europos Bendrijų Teisingumo Teismo praktiką abipusio diplomų pripažinimo ir darbuotojų judėjimo laisvės srityje. Proporcingumo principas, racionalus kompensacijos priemonių taikymo pagrindimas ir galimybės naudotis atitinkamomis apeliacinėmis procedūromis sudarymas yra pagrindiniai principai, kuriuos būtina aktyviau taikyti oro eismo valdymo sektoriuje. Valstybės narės turėtų turėti teisę atsisakyti pripažinti ne pagal šią direktyvą išduotas licencijas; valstybės narės taip pat turėtų turėti teisę, atlikusios atitinkamą lygiavertiškumo įvertinimą, pripažinti tokią licenciją. Kadangi šia direktyva siekiama sudaryti geresnes sąlygas abipusiam licencijų pripažinimui, ja nereglamentuojamos sąlygos, susijusios su galimybe įsidarbinti.

               (16)

               Skrydžių vadovo profesija yra įtakojama techninių inovacijų, dėl kurių jiems būtina reguliariai kelti kvalifikaciją. Šioje direktyvoje turėtų būti numatyta galimybė prisitaikyti prie tokios technikos raidos ir mokslo pažangos naudojant komiteto procedūrą.

               (17)

               Ši direktyva gali turėti įtakos skrydžių vadovų kasdienei darbo praktikai. Socialinius partnerius reikėtų tinkamai informuoti ir su jais konsultuotis apie visas priemones, kurios turi svarbių socialinių pasekmių. Todėl buvo konsultuojamasi su sektorių dialogo komitetu, įkurtu 1998 m. gegužės 20 d. Komisijos sprendimu 98/500/EB dėl sektorių dialogo komitetų, skatinančių socialinių partnerių dialogą Europos lygiu, įsteigimo (5), ir su juo reikėtų konsultuotis dėl Komisijos kitų įgyvendinimo priemonių.

               (18)

               Valstybės narės turėtų nustatyti taisykles dėl sankcijų, taikytinų už nacionalinių nuostatų, priimtų pagal šią direktyvą, pažeidimus, ir imtis visų reikiamų priemonių jų įgyvendinimui užtikrinti. Tos sankcijos turėtų būti veiksmingos, proporcingos ir atgrasančios.

               (19)

               Šios direktyvos įgyvendinimui reikalingos priemonės turėtų būti priimtos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (6).

               (20)

               Manoma, kad dvejų metų trukmės perkėlimo į nacionalinę teisę laikotarpio pakanka Bendrijos licencijavimo sistemai sukurti ir dabartinių licencijų savininkų licencijas įtraukti į tą sistemą remiantis nuostatomis dėl kvalifikacijos išlaikymo ir patvirtinimų galiojimo užtikrinimo sąlygų, nes tose nuostatose nustatyti reikalavimai atitinka galiojančius tarptautinius įsipareigojimus. Be to, turėtų būti suteiktas papildomas dvejų metų trukmės perkėlimo į nacionalinę teisę laikotarpis kalbos mokėjimo reikalavimų taikymui.

               (21)

               Licencijos gavimo bendrosios sąlygos, tiek, kiek jos susijusios su amžiumi, išsilavinimo reikalavimais ir pradiniu mokymu, neturėtų turėti įtakos galiojančių licencijų savininkams.

               (22)

               Pagal Tarpinstitucinio susitarimo dėl geresnės teisės aktų leidybos (7) 34 punktą valstybės narės raginamos savo ir Bendrijos intereso labui parengti lenteles, kurios kuo geriau iliustruotų šios direktyvos ir perkėlimo į nacionalinę teisę priemonių tarpusavio atitikimą, ir viešai jas paskelbti,

         PRIĖMĖ ŠIĄ DIREKTYVĄ:
   1 straipsnis
   Tikslas ir taikymo sritis
   1.   Šios direktyvos tikslas – išplėsti saugos standartus ir pagerinti Bendrijos skydžių valdymo sistemos veikimą išduodant Bendrijos skrydžių vadovo licenciją.
   2.   Ši direktyva taikoma:

               —

               skrydžių vadovams mokiniams ir

               —

               skrydžių vadovams,

         už kurių vykdomas funkcijas atsako oro navigacijos paslaugų teikėjai, kurie visų pirma teikia paslaugas bendrojo oro eismo orlaivių judėjimui.
   3.   Atsižvelgiant į Reglamento (EB) Nr. 549/2004 1 straipsnio 2 dalį ir 13 straipsnį, tais atvejais, kai bendrojo oro eismo srityje teikiamos reguliarių ir suplanuotų skrydžių valdymo paslaugos, už kurias atsako oro navigacijos paslaugų teikėjai, kurie teikia paslaugas visų pirma orlaivių judėjimo, o ne bendrojo oro eismo srityje, valstybės narės užtikrina, kad bendrojo oro eismo srityje teikiamų paslaugų saugos ir kokybės lygis atitiktų bent tą lygį, kuris pasiekiamas taikant šios direktyvos nuostatas.
   2 straipsnis
   Sąvokų apibrėžimai
   Šioje direktyvoje taikomi šie sąvokų apibrėžimai:

               1)

               „skrydžių valdymo paslauga“ – paslauga, teikiama siekiant išvengti susidūrimų tarp orlaivių ir manevravimo lauke tarp orlaivių bei kliūčių ir paspartinti bei išlaikyti tvarkingą oro eismo srautą;

               2)

               „oro navigacijos paslaugų teikėjai“ – viešieji arba privatūs subjektai, teikiantys oro navigacijos paslaugas bendrojo oro eismo srityje;

               3)

               „bendrasis oro eismas“ – visas civilinių orlaivių judėjimas, taip pat visas valstybės orlaivių (įskaitant karinius, muitinės ir policijos orlaivius) judėjimas, jei šis judėjimas vyksta laikantis ICAO procedūrų;

               4)

               „licencija“ – bet kokio pavadinimo pažymėjimas, išduotas ir patvirtintas pagal šią direktyvą, leidžiantis jo teisėtam savininkui teikti skrydžių valdymo paslaugas pagal jame nustatytą kvalifikaciją ir patvirtinimus;

               5)

               „kvalifikacija“ – licencijoje nurodytas arba su ja susijęs ir jos dalį sudarantis leidimas, kuriame nustatytos su tokia licencija susijusios konkrečios sąlygos, teisės arba apribojimai; licencijoje nurodoma bent viena iš šių kvalifikacijų:

                           a)

                           aerodromo vizualus skrydžių valdymas;

                           b)

                           aerodromo instrumentinis skrydžių valdymas;

                           c)

                           prieigos procedūrinis skrydžių valdymas;

                           d)

                           prieigos stebimasis skrydžių valdymas;

                           e)

                           erdvės procedūrinis skrydžių valdymas;

                           f)

                           erdvės stebimasis skrydžių valdymas;

               6)

               „kvalifikacijos patvirtinimas“ – licencijoje nurodytas ir jos dalį sudarantis leidimas, kuriame nurodytos su atitinkama kvalifikacija susijusios konkrečios sąlygos, teisės arba apribojimai;

               7)

               „padalinio kvalifikacijos patvirtinimas“ – licencijoje nurodytas ir jos dalį sudarantis leidimas, kuriame nurodyta ICAO vietos nuoroda bei sektoriai ir (arba) darbo vietos, kurias licencijos savininkas gali eiti pagal savo kvalifikaciją;

               8)

               „kalbos mokėjimo patvirtinimas“ – licencijoje nurodytas ir jos dalį sudarantis leidimas, kuriame nurodytas licencijos savininko kalbos mokėjimo lygis;

               9)

               „instruktoriaus kvalifikacijos patvirtinimas“ – licencijoje nurodytas ir jos dalį sudarantis leidimas, kuriame nurodyta licencijos savininko kompetencija vykdyti mokymą darbo vietoje;

               10)

               „ICAO vietos nuoroda“ – keturių raidžių kodas, sudarytas pagal ICAO vadove DOC 7910 nustatytas taisykles, kuris žymi stacionarios aeronautikos stoties vietą;

               11)

               „sektorius“ – skrydžių valdymo rajono ir (arba) skrydžių informacijos regiono/viršutinio regiono dalis;

               12)

               „mokymas“ – teorinių kursų, praktinių užsiėmimų, įskaitant treniruoklius, ir mokymo darbo vietoje visuma siekiant įgyti ir išlaikyti kompetenciją teikti saugaus, aukštos kokybės skrydžių valdymo paslaugas; mokymą sudaro:

                           a)

                           pradinis mokymas, apimantis pagrindines studijas ir studijas kvalifikacijai įgyti, kurias baigus gaunama mokinio licencija;

                           b)

                           padalinio mokymas, apimantis pereinamojo pobūdžio mokymą prieš mokymą darbo vietoje ir mokymą darbo vietoje, kurį baigus gaunama skrydžių vadovo licencija;

                           c)

                           tęstinis mokymas, užtikrinantis licencijoje nurodytų patvirtinimų galiojimą;

                           d)

                           darbo vietos instruktorių mokymas, kurį baigus gaunamas instruktoriaus kvalifikacijos patvirtinimas;

                           e)

                           egzaminuotojų ir (arba) vertintojų mokymas;

               13)

               „mokymo paslaugų teikėjas“ – organizacija, turinti nacionalinės priežiūros institucijos sertifikuotą leidimą teikti vienos arba kelių rūšių mokymo paslaugas;

               14)

               „padalinio kompetencijos programa“ – patvirtinta programa, kurioje nurodoma, kaip padalinys išlaiko licencijų savininkų kompetenciją;

               15)

               „padalinio mokymo planas“ – patvirtintas planas, kuriame išsamiai apibūdinami procesai ir nurodomas laikas, per kurį padalinio mokymo procedūros turi būti taikomos vietos padalinyje prižiūrint darbo vietos instruktoriui.

         3 straipsnis
   Nacionalinės priežiūros institucijos
   1.   Valstybės narės paskiria arba įkuria įstaigą arba įstaigas, kurios yra nacionalinė priežiūros institucija, šiai institucijai pagal šią direktyvą priskiriamiems uždaviniams vykdyti.
   2.   Nacionalinės priežiūros institucijos yra nepriklausomos nuo oro navigacijos paslaugų teikėjų ir mokymo paslaugų teikėjų. Šis savarankiškumas pasiekiamas bent funkciniame lygyje tinkamai atskiriant nacionalines priežiūros institucijas ir tokius paslaugų teikėjus. Valstybės narės užtikrina, kad nacionalinės priežiūros institucijos vykdytų savo įgaliojimus objektyviai ir skaidriai.
   3.   Valstybės narės praneša Komisijai savo nacionalinių priežiūros institucijų pavadinimus ir adresus bei bet kokius jų pasikeitimus, ir priemones, kurių imamasi 2 dalies laikymuisi užtikrinti.
   4 straipsnis
   Licencijavimo principai
   1.   Nepažeidžiant 1 straipsnio 3 dalies, valstybės narės užtikrina, kad skrydžių valdymo paslaugas, kurioms taikoma 1 straipsnio 2 dalis, teikia tik pagal šią direktyvą licencijuoti skrydžių vadovai.
   2.   Pareiškėjai licencijai gauti įrodo, kad jie turi skrydžių vadovams arba skrydžių vadovams mokiniams reikalingą kompetenciją. Jų kompetenciją parodantys įrodymai yra susiję su žiniomis, patirtimi, įgūdžiais ir kalbos mokėjimu.
   3.   Licencija priklauso asmeniui, kuriam ji išduodama ir kuris ją pasirašo.
   4.   Pagal 14 straipsnio 1 dalį:

               a)

               licencijos, kvalifikacijų arba patvirtinimų galiojimą galima sustabdyti, jeigu kyla abejonių dėl skrydžių vadovo kompetencijos arba nusižengimo atvejais;

               b)

               licencija gali būti panaikinama didelio aplaidumo arba piktnaudžiavimo atvejais.

         5.   Skrydžių vadovo mokinio licencijos savininkas turi teisę teikti skrydžių valdymo paslaugas prižiūrint darbo vietos instruktoriui.
   6.   Licencijoje nurodoma I priede nurodyta informacija.
   7.   Kai licencija išduodama ne anglų kalba, joje pateikiamas I priede nurodytos informacijos vertimas į anglų kalbą.
   8.   Valstybės narės užtikrina, kad skrydžių vadovai būtų tinkamai apmokyti saugos, saugumo ir krizių valdymo srityse.
   5 straipsnis
   Licencijos išdavimo sąlygos
   1.   Skrydžių vadovų mokinių licencijos išduodamos pareiškėjams, kurie:

               a)

               yra ne jaunesni nei 18 metų ir turi bent vidurinio mokslo diplomą arba diplomą, suteikiantį teisę stoti į universitetą, ar jo atitikmenį.
               Valstybės narės gali numatyti, kad nacionalinė priežiūros institucija gali įvertinti pareiškėjų, kurie neįvykdo šio išsilavinimo reikalavimo, išsilavinimo standartą. Jeigu šiame vertinime paaiškėja, kad pareiškėjas turi patirties ir išsilavinimą, kuris suteiktų jam (jai) pagrįstų galimybių baigti skrydžių vadovo mokymą, laikoma, kad to pakanka;

               b)

               sėkmingai baigė patvirtintą pradinį mokymą, tam tikrais atvejais svarbų kvalifikacijai ir kvalifikacijos patvirtinimui gauti, kaip išdėstyta II priedo A dalyje;

               c)

               turi galiojantį sveikatos pažymėjimą ir

               d)

               yra pasiekę atitinkamą kalbos mokėjimo lygį pagal III priede išdėstytus reikalavimus.

         Licencijoje nurodoma mažiausiai viena kvalifikacija ir vienas kvalifikacijos patvirtinimas, jei taikoma.
   2.   Skrydžių vadovų licencijos išduodamos pareiškėjams, kurie:

               a)

               yra ne jaunesni kaip 21 metų. Tačiau tinkamai pagrįstais atvejais valstybės narės gali numatyti mažesnę amžiaus ribą;

               b)

               turi mokinio licenciją ir yra baigę patvirtintą padalinio mokymo planą ir sėkmingai išlaikę atitinkamus egzaminus arba gavę įvertinimus pagal II priedo B dalyje išdėstytus reikalavimus;

               c)

               turi galiojantį sveikatos pažymėjimą ir

               d)

               yra pasiekę atitinkamą kalbos mokėjimo lygį pagal III priede išdėstytus reikalavimus.

         Licencija galioja, kai joje nurodoma viena arba daugiau kvalifikacijų ir atitinkama kvalifikacija, padalinys ir kalbos mokėjimo patvirtinimas, kuriems įgyti sėkmingai baigtas mokymas.
   3.   Instruktoriaus kvalifikacijos patvirtinimas išduodamas skrydžių vadovų licencijos savininkams, kurie:

               a)

               per pastarąjį ne trumpesnį nei vienerių metų laikotarpį arba ilgesnį laikotarpį, kurį nustatė nacionalinė priežiūros institucija atsižvelgdama į kvalifikacijas ir patvirtinimus, kuriems gauti atliekamas instruktavimas, teikė skrydžių valdymo paslaugas ir

               b)

               sėkmingai baigė patvirtintą darbo vietos instruktoriaus mokymo kursą, ir per jį įgijo žinių bei pedagoginių įgūdžių, kurie buvo vertinami laikant atitinkamus egzaminus.

         6 straipsnis
   Skrydžių vadovo kvalifikacijos
   Siekiant nurodyti paslaugos, kurią gali teikti licencijos savininkas, rūšį, licencijose nurodoma viena arba daugiau šių kvalifikacijų:

               a)

               aerodromo vizualaus skrydžių valdymo kvalifikacija (ADV), nurodanti licencijos savininko kompetenciją teikti oro eismo skrydžių valdymo paslaugą aerodrome, kuris nėra patvirtinęs prieigos arba išvykimo skrydžių valdymo pagal prietaisus procedūrų;

               b)

               aerodromo instrumentinio skrydžių valdymo kvalifikacija (ADI), nurodanti licencijos savininko kompetenciją teikti oro eismo skrydžių valdymo paslaugą aerodrome, kuris yra patvirtinęs prieigos arba išvykimo skrydžių valdymo pagal prietaisus procedūras; prie šios kvalifikacijos nurodomas bent vienas iš 7 straipsnio 1 dalyje apibūdintų kvalifikacijos patvirtinimų;

               c)

               prieigos procedūrinio skrydžių valdymo kvalifikacija (APP), nurodanti licencijos savininko kompetenciją teikti oro eismo skrydžių valdymo paslaugą atvykstantiems, išvykstantiems arba tranzitu vykstantiems orlaiviams, nenaudojant apžvalgos įrangos;

               d)

               prieigos stebimojo skrydžių valdymo kvalifikacija (APS), nurodanti licencijos savininko kompetenciją teikti oro eismo skrydžių valdymo paslaugą atvykstantiems, išvykstantiems arba tranzitu vykstantiems orlaiviams, naudojant apžvalgos įrangą, prie šios kvalifikacijos nurodomas bent vienas iš 7 straipsnio 2 dalyje apibūdintų kvalifikacijos patvirtinimų;

               e)

               erdvės procedūrinio skrydžių valdymo kvalifikacija (ACP), nurodanti licencijos savininko kompetenciją teikti oro eismo skrydžių valdymo paslaugą orlaiviui, nenaudojant apžvalgos įrangos;

               f)

               erdvės stebimojo skrydžių valdymo kvalifikacija (ACS), nurodanti licencijos savininko kompetenciją teikti oro eismo skrydžių valdymo paslaugą orlaiviui, naudojant apžvalgos įrangą; prie šios kvalifikacijos nurodomas bent vienas iš 7 straipsnio 3 dalyje apibūdintų kvalifikacijos patvirtinimų.

         7 straipsnis
   Kvalifikacijos patvirtinimai
   1.   Aerodromo instrumentinio skrydžių valdymo kvalifikacijoje (ADI) nurodomas bent vienas iš šių patvirtinimų:

               a)

               skrydžių valdymo bokšto patvirtinimas (TWR), nurodantis licencijos savininko kompetenciją teikti skrydžių valdymo paslaugas, kai aerodromo valdymas atliekamas iš vienos darbo vietos;

               b)

               antžeminio eismo valdymo patvirtinimas (GMC), nurodantis licencijos savininko kompetenciją teikti antžeminio eismo valdymo paslaugas;

               c)

               antžeminio eismo apžvalgos patvirtinimas (GMS), išduotas kartu su antžeminio eismo valdymo patvirtinimu arba skrydžių valdymo bokšto patvirtinimu, nurodantis licencijos savininko kompetenciją teikti antžeminio eismo valdymo paslaugas naudojant aerodromo antžeminio eismo reguliavimo sistemas;

               d)

               oro eismo valdymo patvirtinimas (AIR), nurodantis licencijos savininko kompetenciją teikti skrydžių valdymo paslaugas;

               e)

               aerodromo radiolokacinio valdymo patvirtinimas (RAD), išduotas kartu su oro eismo valdymo patvirtinimu arba skrydžių valdymo bokšto patvirtinimu, nurodantis licencijos savininko kompetenciją teikti aerodromo valdymo paslaugas naudojant apžvalgos radiolokacinę įrangą.

         2.   Prieigos stebimojo skrydžių valdymo kvalifikacijoje (APS) nurodomas bent vienas iš šių patvirtinimų:

               a)

               radiolokacinio valdymo patvirtinimas (RAD), nurodantis licencijos savininko kompetenciją teikti prieigos skrydžių valdymo paslaugą naudojant pagrindinę ir (arba) antrinę radiolokacinę įrangą;

               b)

               tikslaus artėjimo radiolokacinio valdymo patvirtinimas (PAR), išduotas kartu su radiolokacinio valdymo patvirtinimu, nurodantis licencijos savininko kompetenciją teikti tikslaus artėjimo antžeminio skrydžių valdymo paslaugas naudojant tikslaus artėjimo radiolokacinę įrangą, orlaiviui artėjant tūpti ant kilimo ir tūpimo tako;

               c)

               prieigos apžvalgos radiolokacinio valdymo patvirtinimas (SRA), išduotas kartu su radiolokacinio valdymo patvirtinimu, nurodantis licencijos savininko kompetenciją teikti netiksliojo artėjimo antžeminio skrydžių valdymo paslaugas naudojant apžvalgos įrangą, orlaiviui artėjant tūpti ant kilimo ir tūpimo tako;

               d)

               automatinės priklausomosios apžvalgos valdymo patvirtinimas (ADS), nurodantis licencijos savininko kompetenciją teikti prieigos skrydžių valdymo paslaugą naudojant automatinės priklausomosios apžvalgos įrangą;

               e)

               aerodromo rajono skrydžių valdymo patvirtinimas (TCL), išduotas kartu su radiolokacinio arba automatinės priklausomosios apžvalgos valdymo patvirtinimais, nurodantis licencijos savininko kompetenciją teikti skrydžių valdymo paslaugas naudojat visų rūšių apžvalgos įrangą orlaiviui, esančiam nustatytoje aerodromo rajono zonoje ir (arba) gretimuose sektoriuose.

         3.   Erdvės stebimojo skrydžių valdymo kvalifikacijoje (ACS) nurodomas bent vienas iš šių patvirtinimų:

               a)

               radiolokacinio valdymo patvirtinimas (RAD), nurodantis licencijos savininko kompetenciją teikti erdvės skrydžių valdymo paslaugas naudojant apžvalgos radiolokacinę įrangą;

               b)

               automatinės priklausomosios apžvalgos valdymo patvirtinimas (ADS), nurodantis licencijos savininko kompetenciją teikti erdvės skrydžių valdymo paslaugas naudojant automatinės priklausomosios apžvalgos įrangą;

               c)

               aerodromo rajono skrydžių valdymo patvirtinimas (TCL), išduotas kartu su radiolokacinio valdymo arba automatinės priklausomosios apžvalgos valdymo patvirtinimais, nurodantis licencijos savininko kompetenciją teikti skrydžių valdymo paslaugas naudojat visų rūšių apžvalgos įrangą orlaiviui, esančiam nustatytoje aerodromo rajono zonoje ir (arba) gretimuose sektoriuose;

               d)

               jūrinio skrydžių valdymo patvirtinimas (OCN), nurodantis licencijos savininko kompetenciją teikti skrydžių valdymo paslaugas orlaiviui, esančiam jūrinio skrydžių valdymo erdvėje.

         4.   Nepažeidžiant 1, 2 ir 3 dalių, valstybės narės gali naudoti nacionalinius patvirtinimus išskirtiniais atvejais, susidarančiais dėl konkrečių oro eismo oro erdvėje, už kurią jos yra atsakingos, ypatumų. Tokie patvirtinimai neturi įtakos bendrai skrydžių vadovų judėjimo laisvei.
   8 straipsnis
   Kalbos mokėjimo patvirtinimai
   1.   Valstybės narės užtikrina, kad skrydžių vadovai sugebėtų pakankamai gerai kalbėti anglų kalba ir ją suprasti. Jų kalbos mokėjimas įvertinamas pagal III priede nurodytą kalbos mokėjimo vertinimo skalę.
   2.   Valstybės narės gali taikyti vietos kalbos mokėjimo reikalavimus, jeigu to reikia saugos tikslais.
   3.   Taikant 1 ir 2 dalis privalomas lygis yra III priede pateiktoje kalbos mokėjimo vertinimo skalėje nurodytas 4 lygis.
   4.   Nepaisant 3 dalies, valstybės narės gali reikalauti taikant 1 ir (arba) 2 dalis III priede pateiktoje kalbos mokėjimo vertinimo skalėje nurodyto 5 lygio, jeigu dėl atitinkamos kvalifikacijos arba patvirtinimo būtinais saugos tikslais reikalaujama aukštesnio lygio. Toks reikalavimas turi būti objektyviai pagrįstas, nediskriminuojantis, proporcingas ir skaidrus.
   5.   Kalbos mokėjimas patvirtinamas pažymėjimu, kuris išduodamas po skaidraus ir objektyvaus vertinimo procedūros, patvirtintos nacionalinės priežiūros institucijos.
   9 straipsnis
   Instruktoriaus kvalifikacijos patvirtinimai
   Instruktoriaus kvalifikacijos patvirtinime nurodoma, kad licencijos savininkas turi atitinkamą kompetenciją teikti mokymo ir priežiūros paslaugas darbo vietoje tose srityse, kurioms galioja kvalifikacija.
   10 straipsnis
   Padalinio kvalifikacijos patvirtinimai
   Padalinio kvalifikacijos patvirtinime nurodoma, kad licencijos savininkas turi atitinkamą kompetenciją teikti skrydžių valdymo paslaugas konkrečiam sektoriui, sektorių grupei ar vykdant pareigas, už kurias atsako oro eismo paslaugų padalinys.
   Kai laikoma, kad tai yra būtina saugos tikslais, valstybės narės gali numatyti, kad padalinio kvalifikacijos patvirtinimo suteikiamomis teisėmis gali naudotis tik jaunesni negu tam tikro nustatyto amžiaus licencijos savininkai.
   11 straipsnis
   Kvalifikacijų išlaikymo ir patvirtinimų galiojimo užtikrinimo sąlygos
   1.   Padalinio kvalifikacijos patvirtinimai galioja pradinį 12 mėnesių laikotarpį. Šių patvirtinimų galiojimas pratęsiamas dar 12 mėnesių, jei oro navigacijos paslaugų teikėjas patvirtina, kad:

               a)

               per ankstesnius 12 mėnesių pareiškėjas naudojosi licencijos suteiktomis teisėmis minimalų valandų skaičių, nurodytą patvirtintoje padalinio kompetencijos programoje;

               b)

               pareiškėjo kompetencija buvo įvertinta pagal II priedo C dalį; ir

               c)

               pareiškėjas turi galiojantį sveikatos pažymėjimą.

         Darbo vietos instruktoriams minimalus darbo valandų skaičius, be instruktavimo, reikalingas padalinio kvalifikacijos patvirtinimo galiojimui išlaikyti, gali būti sumažintas proporcingai stažuotojų instruktavimo darbo vietose laikui, kuriam pratęstas patvirtinimo galiojimas.
   2.   Kai padalinio kvalifikacijos patvirtinimai nustoja galioti, turi būti sėkmingai įvykdytas padalinio mokymo planas, kad patvirtinimo galiojimas būtų atnaujintas.
   3.   Kvalifikacijos ar kvalifikacijos patvirtinimo savininkas, kuris ketverius metus iš eilės neteikė skrydžių valdymo paslaugų, susijusių su tokia kvalifikacija ar kvalifikacijos patvirtinimu, gali dalyvauti padalinio mokyme, atitinkančiame tą kvalifikaciją ar kvalifikacijos patvirtinimą tik po tinkamo vertinimo, ar jis (ji) toliau atitinka tos kvalifikacijos ar kvalifikacijos patvirtinimo sąlygas, ir yra įvykdęs su šiuo vertinimu susijusius mokymo reikalavimus.
   4.   Reguliariai oficialiai vertinamas pareiškėjo kalbos mokėjimas, išskyrus pareiškėjus, kurių kalbos mokėjimo lygis yra 6.
   Šis laikotarpis yra ne ilgesnis nei 3 metai pareiškėjams, kurių kalbos mokėjimo lygis yra 4 ir ne ilgesnis nei 6 metai pareiškėjams, kurių kalbos mokėjimo lygis yra 5.
   5.   Instruktoriaus kvalifikacijos patvirtinimas galioja 36 mėnesių laikotarpį, kuris gali būti pratęsiamas.
   12 straipsnis
   Sveikatos pažymėjimai
   1.   Sveikatos pažymėjimus išduoda nacionalinės priežiūros institucijos kompetentinga medicinos įstaiga arba nacionalinės priežiūros institucijos patvirtinti medicinos ekspertai.
   2.   Sveikatos pažymėjimai išduodami pagal Čikagos konvencijos dėl tarptautinės civilinės aviacijos I priedo nuostatas ir reikalavimus, kuriuos nustatė Eurokontrolė skrydžių vadovų 3 europinės klasės sveikatos pažymėjimui.
   3.   Skrydžių vadovų iki 40 metų amžiaus sveikatos pažymėjimas galioja 24 mėnesius nuo medicininės apžiūros datos, o vyresnių – 12 mėnesių. Sveikatos pažymėjimas gali būti bet kuriuo metu panaikintas, jei tai reikalinga dėl jo savininko sveikatos būklės.
   4.   Valstybės narės užtikrina, kad būtų nustatytos veiksmingos peržiūros ir apeliacijos procedūros tinkamai dalyvaujant nepriklausomiems medicinos konsultantams.
   5.   Valstybės narės užtikrina, kad būtų nustatytos procedūros, taikytinos sveikatos pablogėjimo atvejais, ir sudaro galimybę licencijos savininkams informuoti savo darbdavius apie pastebėtą sveikatos pablogėjimą arba apie psichotropinių medžiagų ar vaistų poveikį, trukdantį jiems saugiai ir tinkamai įgyvendinti licencijos suteikiamas teises.
   13 straipsnis
   Mokymo paslaugų teikėjų sertifikavimas
   1.   Skrydžių vadovų mokymą, įskaitant su juo susijusią vertinimo procedūrą, Bendrijoje galima vykdyti tik turint nacionalinių priežiūros institucijų išduotą pažymėjimą.
   2.   Sertifikavimo reikalavimai yra susiję su technine ir praktine kompetencija bei tinkamumu organizuoti mokymo kursus, kaip išdėstyta IV priedo 1 punkte.
   3.   Paraiškos pažymėjimams gauti pateikiamos valstybės narės, kurioje yra pagrindinė pareiškėjo veiklos vieta ir jo registruota buveinė, jei tokia yra, nacionalinei priežiūros institucijai.
   Nacionalinės priežiūros institucijos išduoda pažymėjimus, jeigu pareiškėjas mokymo paslaugoms teikti atitinka IV priedo 1 punkte nustatytus reikalavimus.
   Pažymėjimai gali būti išduodami kiekvienos rūšies mokymo paslaugai arba kartu su kitomis oro navigacijos paslaugomis, tokiu atveju pažymėjimą išduodant atitinkamos rūšies mokymo ir oro navigacijos paslaugai kaip paslaugų paketui.
   4.   Pažymėjimuose nurodoma IV priedo 2 punkte nurodyta informacija.
   5.   Nacionalinės priežiūros institucijos stebi su pažymėjimais susijusių reikalavimų ir sąlygų laikymąsi. Jeigu nacionalinė priežiūros institucija nustato, kad pažymėjimo savininkas nebeatitinka šių reikalavimų arba sąlygų, ji imasi tinkamų priemonių, kurios gali apimti pažymėjimo panaikinimą.
   6.   Valstybė narė pripažįsta kitoje valstybėje narėje išduotus pažymėjimus.
   14 straipsnis
   Atitikties kompetencijos standartams garantija
   1.   Siekdamos užtikrinti skrydžių vadovams privalomus kompetencijos lygius, kad jų darbas atitiktų aukštus saugos standartus, valstybės narės užtikrina, kad nacionalinės priežiūros institucijos prižiūrėtų ir stebėtų jų mokymą.
   Jų uždaviniai yra šie:

               a)

               licencijų, kvalifikacijų ir patvirtinimų, kuriems gauti buvo baigtas atitinkamas mokymas ir įvertinimas, už kuriuos atsako nacionalinė priežiūros institucija, išdavimas ir panaikinimas;

               b)

               kvalifikacijų ir patvirtinimų, už kurių suteikiamų teisių naudojimąsi atsako nacionalinė priežiūros institucija, išlaikymas ir galiojimo sustabdymas;

               c)

               mokymo paslaugų teikėjų sertifikavimas;

               d)

               mokymo kursų, padalinio mokymo planų ir padalinio kompetencijos programų tvirtinimas;

               e)

               kompetencijos egzaminuotojų ar kompetencijos vertintojų tvirtinimas;

               f)

               mokymo sistemos stebėsena ir auditas;

               g)

               tinkamų apeliacijos ir informavimo mechanizmų įdiegimas.

         2.   Nacionalinės priežiūros institucijos teikia tinkamą informaciją ir savitarpio pagalbą kitų valstybių narių nacionalinėms priežiūros institucijoms, kad būtų užtikrintas veiksmingas šios direktyvos taikymas, visų pirma tais atvejais, kurie susiję su laisvu skrydžių vadovų judėjimu Bendrijoje.
   3.   Nacionalinės priežiūros institucijos užtikrina, kad būtų tvarkoma duomenų bazė, kurioje saugoma informacija apie visų licencijų savininkų jų atsakomybėje kvalifikaciją ir kvalifikacijos patvirtinimų galiojimo datas. Šiuo tikslu oro navigacijos paslaugų teikėjų veiklos padaliniai registruoja kiekvieno padalinyje dirbančio licencijos savininko faktiškai dirbtas valandas pagal sektorius, sektorių grupes arba darbo vietas, ir pareikalavus teikia šiuos duomenis nacionalinėms priežiūros institucijoms.
   4.   Nacionalinės priežiūros institucijos tvirtina licencijos savininkus, kurie turi teisę egzaminuoti ar vertinti kompetenciją baigus padalinio ar tęstinį mokymą. Patvirtinimas galioja trejų metų laikotarpį, kuris gali būti pratęsiamas.
   5.   Nacionalinės priežiūros institucijos reguliariai atlieka visų mokymo paslaugų teikėjų auditą, siekdamos užtikrinti veiksmingą atitiktį šioje direktyvoje nustatytiems standartams.
   Nacionalinės priežiūros institucijos, greta reguliaraus audito, taip pat gali atlikti veiksmingo šios direktyvos įgyvendinimo ir atitikties joje nustatytiems standartams patikras vietoje.
   6.   Nacionalinės priežiūros institucijos gali priimti sprendimą dėl visiško arba dalinio audito funkcijų ir patikrinimų, nurodytų 5 dalyje, perdavimo pripažintoms organizacijoms pagal Reglamento (EB) Nr. 550/2004 3 straipsnį.
   7.   Iki 2011 m. gegužės 17 mėn. ir po to kartą per trejus metus valstybės narės pateikia Komisijai šios direktyvos įgyvendinimo ataskaitą.
   15 straipsnis
   Skrydžių vadovo licencijų abipusis pripažinimas
   1.   Pagal 8 straipsnį kiekviena valstybė narė pripažįsta kitos valstybės narės nacionalinės priežiūros institucijos pagal šios direktyvos nuostatas išduotą licenciją ir su ja susijusias kvalifikacijas, kvalifikacijos patvirtinimus ir kalbos mokėjimo patvirtinimus bei pridedamą sveikatos pažymėjimą. Tačiau valstybė narė gali nuspręsti pripažinti tik tų licencijos savininkų, kurie yra ne jaunesni kaip 21 metų amžiaus, kaip numatyta 5 straipsnio 2 dalies a punkte, licencijas.
   2.   Tais atvejais, kai licencijos savininkas naudojasi licencijos suteiktomis teisėmis kitoje valstybėje narėje negu ta, kurioje buvo išduota licencija, licencijos savininkas turi teisę pakeisti savo licenciją tos valstybės narės, kurioje jis (ji) naudojasi teisėmis, išduota licencija nebetaikant papildomų sąlygų.
   3.   Nacionalinės priežiūros institucijos reikalauja, kad pareiškėjas, kuris kreipiasi dėl padalinio kvalifikacijos patvirtinimo, atitiktų konkrečias sąlygas, susijusias su šiuo patvirtinimu, nurodant padalinį, sektorių arba pareigas. Sudarydamas padalinio mokymo planą mokymo paslaugų teikėjas deramai atsižvelgia į pareiškėjo įgytą kompetencijas ir patirtį.
   4.   Nacionalinės priežiūros institucijos ne vėliau kaip per šešias savaites nuo įrodymų pateikimo nepažeidžiant nuostatos dėl vėlavimo, susijusio su skundu, kuris gali būti paduotas, patvirtina padalinio mokymo planą ir pateikia pagrįstą sprendimą dėl to plano, kuriame nurodomas pareiškėjui siūlomas mokymas. Priimdamos sprendimus, nacionalinės priežiūros institucijos užtikrina, kad būtų laikomasi nediskriminavimo ir proporcingumo principų.
   16 straipsnis
   Pritaikymas prie techninės ar mokslo pažangos
   Atsižvelgdama į techninę ar mokslo pažangą Komisija 17 straipsnio 2 dalyje nurodyta tvarka gali priimti 6 straipsnyje nurodytų kvalifikacijų, 7 straipsnyje nurodytų kvalifikacijų patvirtinimų, 12 straipsnio 3 dalyje nurodytų nuostatų dėl sveikatos pažymėjimų ir priedų pakeitimus.
   17 straipsnis
   Komitetas
   1.   Komisijai padeda Bendro dangaus komitetas (toliau – Komitetas), įsteigtas pagal Reglamento (EB) Nr. 549/2004 5 straipsnį.
   2.   Jei daroma nuoroda į šią straipsnio dalį, taikomi Sprendimo 1999/468/EB 5 ir 7 straipsniai, atsižvelgiant į jo 8 straipsnio nuostatas.
   Sprendimo 1999/468/EB 5 straipsnio 6 dalyje nustatytas laikotarpis – vienas mėnuo.
   3.   Komitetas priima savo darbo tvarkos taisykles.
   18 straipsnis
   Sankcijos
   Valstybės narės nustato taisykles dėl sankcijų, taikytinų už nacionalinių nuostatų, priimtų pagal šią direktyvą, pažeidimus, ir imasi visų priemonių, būtinų jų įgyvendinimui užtikrinti. Numatytos sankcijos turi būti veiksmingos, proporcingos ir atgrasančios. Valstybės narės apie šias nuostatas praneša Komisijai iki 2008 m. gegužės 17 mėn. ir nedelsdamos ją informuoja apie bet kurį paskesnį jas liečiantį pakeitimą.
   19 straipsnis
   Pereinamojo laikotarpio nuostatos
   5 straipsnio 2 dalies a ir b punktai netaikomi skrydžių vadovo licencijų, išduotų valstybių narių iki 2008 m. gegužės 17 mėn., savininkams.
   20 straipsnis
   Perkėlimas į nacionalinę teisę
   Valstybės narės priima įstatymus ir kitus teisės aktus, kurie, įsigalioję ne vėliau kaip 2008 m. gegužės 17 mėn., įgyvendina šią direktyvą, išskyrus jos 8 straipsnį, kurio įgyvendinimo terminas yra 2010 m. gegužės 17 mėn. Jos nedelsdamos pateikia Komisijai tų nuostatų tekstą.
   Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   21 straipsnis
   Įsigaliojimas
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.

   22 straipsnis
   Adresatai
   Ši direktyva skirta valstybėms narėms.

      Priimta Strasbūre, 2006 m. balandžio 5 d.

            Europos Parlamento vardu

            Pirmininkas

         J. BORRELL FONTELLES

            Tarybos vardu

            Pirmininkas

         H. WINKLER

      (1)  OL C 234, 2005 9 22, p. 17.

      (2)  2005 m. kovo 8 d. Europos Parlamento nuomonė (OL C 320 E, 2005 12 15, p. 50), 2005 m. lapkričio 14 d. Tarybos bendroji pozicija (OL C 316 E, 2005 12 13, p. 1) ir 2006 m. vasario 15 d. Europos parlamento pozicija (dar nepaskelbta Oficialiajame leidinyje).

      (3)  OL L 96, 2004 3 31, p. 10.

      (4)  OL L 96, 2004 3 31, p. 1.

      (5)  OL L 225, 1998 8 12, p. 27. Sprendimas su pakeitimais, padarytais 2003 m. Stojimo aktu.

      (6)  OL L 184, 1999 7 17, p. 23.

      (7)  OL C 321, 2003 12 31, p. 1.

      I PRIEDAS
      LICENCIJŲ SPECIFIKACIJOS
      Valstybės narės pagal šią direktyvą išduotos licencijos turi atitikti šias specifikacijas:
      1.   Duomenys

                  1.1.

                  Licencijoje nurodomi šie duomenys; žvaigždute pažymėti duomenys turi būti išversti į anglų kalbą:

                              a)

                              *licenciją išdavusios valstybės ar institucijos pavadinimas (paryškintu šriftu);

                              b)

                              *licencijos pavadinimas (ypač paryškintu šriftu);

                              c)

                              licencijos serijos numeris arabiškais skaitmenimis, suteiktas licenciją išdavusios institucijos;

                              d)

                              licencijos savininko vardas ir pavardė (romėniškomis raidėmis, net jei gimtosios kalbos rašmenys yra kitokie negu romėniški);

                              e)

                              gimimo data;

                              f)

                              licencijos savininko pilietybė;

                              g)

                              licencijos savininko parašas;

                              h)

                              *patvirtinimas dėl galiojimo ir licencijos savininko įgaliojimo naudotis licencijos suteikiamomis teisėmis, kuriame nurodoma:

                                          i)

                                          kvalifikacijos, kvalifikacijos patvirtinimai, kalbos mokėjimo patvirtinimai, instruktoriaus kvalifikacijos patvirtinimai ir vietos patvirtinimai,

                                          ii)

                                          jų suteikimo pirmą kartą data;

                                          iii)

                                          jų galiojimo pabaigos datos;

                              i)

                              licenciją išdavusio pareigūno parašas ir išdavimo data;

                              j)

                              licenciją išdavusios institucijos antspaudas ar spaudas.

                  1.2.

                  Prie licencijos turi būti pridedamas galiojantis sveikatos pažymėjimas.

            2.   Medžiaga
      Naudojamas aukščiausios kokybės popierius ar kita tinkama medžiaga ant jų aiškiai nurodant 1 punkte išvardytus duomenis.
      3.   Spalva

                  3.1.

                  Kai visoms su aviacija susijusioms licencijoms, kurias išduoda valstybė narė, yra naudojama tos pačios spalvos medžiaga, ši spalva yra balta.

                  3.2.

                  Kai su aviacija susijusios licencijos, kurias išduoda valstybės narės, pažymėtos skiriamąja spalva, skrydžių vadovo licencija yra geltonos spalvos.

      II PRIEDAS
      MOKYMO REIKALAVIMAI
      A DALIS
      skrydžių vadovų pradinio mokymo reikalavimai
      Baigę pradinį mokymą skrydžių vadovai mokiniai turi atitikti bent jau pagrindinio mokymo ir mokymo kvalifikacijai įgyti tikslus, kaip nurodyta Eurokontrolės skrydžių vadovo bendrojo pagrindinio pradinio mokymo turinio gairių 2004 12 10 leidime, kad galėtų saugiai, greitai ir veiksmingai teikti skrydžių valdymo paslaugas.
      Pradinį mokymą sudaro šie dalykai: aviacijos teisė, oro eismo valdymas, įskaitant civilinio karinio bendradarbiavimo procedūras, meteorologija, navigacija, orlaiviai ir skrydžių principai, įskaitant skrydžių vadovo ir piloto tarpusavio supratimą, žmogiškieji veiksniai, įranga ir sistemos, profesinė aplinka, sauga ir saugos kultūra, saugos valdymo sistemos, neįprastos/avarinės situacijos, pasenusios sistemos, kalbos mokėjimas, įskaitant radiotelefonijos frazeologiją.
      Dalykai dėstomi taip, kad pareiškėjai būtų rengiami teikti įvairių rūšių oro eismo paslaugas ir susipažintų su saugos aspektais. Pradinį mokymą sudaro teoriniai ir praktiniai kursai, įskaitant treniruoklius, o jo trukmė nustatoma patvirtintuose pradinio mokymo planuose. Įgytos kompetencijos užtikrina kandidato sugebėjimą veikti sudėtingose ir intensyvaus eismo situacijose bei padėti jam pereiti prie padalinio mokymo. Pradinį mokymą baigusio kandidato kompetencija vertinama laikant tinkamus egzaminus arba naudojant nuolatinio vertinimo sistemą.
      B DALIS
      skrydžių vadovų padalinio mokymo reikalavimai
      Padalinio mokymo planuose išsamiai apibūdinami procesai ir nurodomas laikas, reikalingas padalinio mokymo procedūroms vietoje įgyvendinti prižiūrint darbo vietos instruktoriui. Patvirtintame plane nurodomi visi kompetencijos vertinimo sistemos elementai, įskaitant darbo taisykles, pažangos vertinimą ir egzaminus, taip pat nacionalinės priežiūros institucijos informavimo procedūras. Padalinio mokymas gali apimti tam tikrus pradinio mokymo elementus, kurie yra būdingi nacionalinėms sąlygoms.
      Padalinio mokymo trukmė nustatoma padalinio mokymo plane. Reikiamos kompetencijos vertinimą laikant atitinkamus egzaminus arba taikant nuolatinio vertinimo sistemą atlieka patvirtinti kompetencijos egzaminuotojai arba vertintojai, kurie priima nepriklausomą ir objektyvų sprendimą. Šiuo tikslu nacionalinės priežiūros institucijos nustato apeliacinius mechanizmus, užtikrinančius vienodų sąlygų taikymą kandidatams.
      C DALIS
      skrydžių vadovų tęstinio mokymo reikalavimai
      Skrydžių vadovų licencijose nurodytos kvalifikacijos ir vietos patvirtinimų galiojimas išlaikomas dalyvaujant patvirtintame tęstiniame mokyme, kuris apima mokymą, skirtą skrydžių vadovo kompetencijai palaikyti, kvalifikacijos kėlimo kursus, mokymą veikti nepaprastosios padėties atvejais ir prireikus kalbos mokymą.
      Tęstinį mokymą sudaro teoriniai ir praktiniai kursai, įskaitant treniruoklius. Šiuo tikslu mokymo paslaugų teikėjas sudaro padalinio kompetencijos programas, kuriose išsamiai apibūdinami procesai, darbuotojai ir laikas, reikalingi atitinkamam tęstiniam mokymui baigti ir įgytoms kompetencijoms patvirtinti. Šios programos peržiūrimos ir tvirtinamos ne rečiau kaip kas trejus metus. Tęstinio mokymo trukmė nustatoma atsižvelgiant į padalinyje dirbančių skrydžių vadovų praktinius poreikius, ypač į procedūrų ar įrangos pasikeitimą arba numatomą pasikeitimą, ar į bendro saugos valdymo reikalavimus. Visų skrydžių vadovų kompetencija tinkamai vertinama ne rečiau kaip kas trejus metus. Oro navigacijos paslaugų teikėjas užtikrina, kad būtų taikomi mechanizmai, garantuojantys vienodų sąlygų taikymą licencijų savininkams, kai jų patvirtinimų galiojimo laikas negali būti pratęstas.

      III PRIEDAS
      KALBŲ MOKĖJIMO REIKALAVIMAI
      8 straipsnyje nustatyti kalbos mokėjimo reikalavimai taikomi ir frazeologijos, ir įprastos kalbos vartojimui. Siekiant nustatyti, ar pareiškėjas licencijai gauti arba licencijos savininkas atitinka kalbos mokėjimo reikalavimus, atliekamas jo žinių vertinimas, kurio metu pareiškėjas turi įrodyti, kad jo kalbos mokėjimas atitinka bent jau aktyvaus kalbos vartojimo lygį (4 lygį) pagal šiame priede nurodytą kalbos mokėjimo vertinimo skalę.
      Kalbą mokantys kandidatai turi sugebėti:

                  a)

                  veiksmingai bendrauti ryšio priemonėmis (telefonu/radiotelefonu) ir tiesiogiai su kitu asmeniu;

                  b)

                  teisinga ir aiškia kalba bendrauti bendromis, konkrečiomis ir su darbu susijusiomis temomis;

                  c)

                  naudoti tinkamas bendravimo strategijas keistis informacija ir atpažinti bei spręsti nesusipratimus (pvz., tikrinti, tvirtinti arba paaiškinti informaciją) bendrais arba su darbu susijusiais klausimais;

                  d)

                  sėkmingai ir sąlyginai lengvai rasti išeitį sudėtingose kalbinėse situacijose, kuriose įvykiai susikomplikuoja arba pakrypsta netikėta linkme, kasdieniniame darbe arba atliekant jiems žinomą bendravimo užduotį ir

                  e)

                  kalbėti aviacijos bendruomenei suprantamu dialektu arba akcentu.

            Kalbos mokėjimo vertinimo skalė: eksperto, gero kalbos mokėjimo ir aktyvaus kalbos vartojimo lygiai.

                  Lygis

                  Tarimas
                  Vartoja Dialektą ir (arba) akcentą, kurie yra suprantami aviacijos visuomenei.

                  Struktūros
                  Atitinkamos gramatinės struktūros ir sakinių tipai, priklausantys nuo konkrečiai užduočiai tinkamų kalbos funkcijų

                  Žodynas

                  Sklandumas

                  Supratimas

                  Sąveika

                  Eksperto
                  6

                  Tarimas, kirčiavimas, kalbėjimo ritmas ir intonacija, nors jiems daro įtakos gimtoji kalba ar dialektas, beveik niekada netrukdo supratimui.

                  Dažniausiai tinkamai vartoja pagrindines ir sudėtingas gramatines struktūras ir sakinių tipus.

                  Žodynas pakankamai turtingas ir teisingas, kad būtų galima suprantamai bendrauti įvairiomis žinomomis ir nežinomomis temomis. Vartoja frazeologizmus, stilistinius atspalvius ir tinkamą registrą.

                  Kalba laisvai ir be ypatingų pastangų ilgą laiką. Kalba paįvairinama stilistiškai, pavyzdžiui, pabrėžiant mintį. Spontaniškai vartoja tinkamus jungiamuosius kalbos elementus ir jungtukus.

                  Dažniausiai supranta beveik visose situacijose, įskaitant lingvistinių ir kultūrinių subtilybių supratimą.

                  Lengvai bendrauja beveik visose situacijose. Priima žodines replikas ir nekalbinius signalus, bei tinkamai į juos reaguoja.

                  Gero kalbos mokėjimo
                  5

                  Tarimas, kirčiavimas, kalbėjimo ritmas ir intonacija, nors jiems daro įtakos gimtoji kalba ar dialektas, retai trukdo supratimui.

                  Dažniausiai tinkamai vartoja pagrindines gramatines struktūras ir sakinių tipus. Stengiasi vartoti sudėtingas struktūras, tačiau daromos klaidos, kurios kartais iškreipia prasmę.

                  Žodynas pakankamai turtingas ir teisingas, kad būtų galima suprantamai bendrauti bendromis, konkrečiomis ir su darbu susijusiomis temomis. Perfrazuoja nuosekliai ir teisingai. Vartoja frazeologizmus.

                  Ilgą laiką kalba gana laisvai žinomomis temomis, bet kalboje gali trūkti stiliaus įvairovės. Gali vartoti tinkamus jungiamuosius kalbos elementus ir jungtukus.

                  Teisingai supranta bendras, konkrečias ir su darbu susijusias temas ir dažniausiai teisingai supranta, kai susiduria su lingvistiniais ar situacijos sunkumais, arba įvykiams pakrypus netikėta linkme. Suvokia tarmių įvairovę (dialektą ir (arba) akcentą) arba registrus.

                  Atsako nedelsiant, tinkamai ir informatyviai. Veiksmingai palaiko kalbančiojo ir klausančiojo dialogą.

                  Aktyvaus kalbos vartojimo
                  4

                  Tarimas, kirčiavimas, kalbėjimo ritmas ir intonacija yra įtakoti gimtosios kalbos ar dialekto, tačiau tai tik kartais trukdo supratimui.

                  Kūrybingai ir dažnai tinkamai vartoja pagrindines gramatines struktūras ir sakinių tipus. Neįprastose arba netikėtose situacijose galimos klaidos, tačiau jos retai iškreipia prasmę.

                  Žodynas dažniausiai pakankamai turtingas ir teisingas, kad būtų galima suprantamai bendrauti bendromis, konkrečiomis ir su darbu susijusiomis temomis. Dažnai sėkmingai perfrazuoja neįprastose arba nenumatytose situacijose, kai pritrūksta žodžių.

                  Vartoja ilgesnius junginius deramu tempu. Pereinant nuo išmoktų arba šabloniškų posakių prie spontaniško pokalbio, kartais praranda sklandumą, bet tai netrukdo veiksmingai bendrauti. Galimas ribotas jungiamųjų kalbos elementų ir jungtukų vartojimas. Beprasmiai žodeliai neblaško dėmesio.

                  Beveik visada teisingas supranta bendras, konkrečias ir su darbu susijusias temas, kai vartojamas akcentas arba tarmė yra pakankamai žinoma tarptautinei bendruomenei. Susidūrus su lingvistiniais ar kalbos sunkumais arba įvykiams pakrypus netikėta linkme, supratimas gali sulėtėti arba gali prireikti patikslinimo.

                  Dažnai atsako nedelsiant, tinkamai ir informatyviai. Inicijuojamas ir palaikomas pokalbis net ir tais atvejais, kai įvykiai pakrypsta netikėta linkme. Tinkamai bendrauja pasitikslinant, patvirtinant ar aiškinant galimą nesusipratimą.

      Kalbos mokėjimo vertinimo skalė: žemesnis už aktyvaus kalbos vartojimo, elementarus ir žemesnis už elementarų lygiai.

                  Lygis

                  Tarimas
                  Vartoja dialektą ir (arba) akcentą, kurie yra suprantami aviacijos visuomenei.

                  Struktūros
                  Atitinkamos gramatinės struktūros ir sakinių tipai priklauso nuo konkrečiai užduočiai tinkamų kalbos funkcijų.

                  Žodynas

                  Sklandumas

                  Supratimas

                  Sąveika

                  Žemesnis už aktyvaus kalbos vartojimo
                  3

                  Tarimas, kirčiavimas, kalbėjimo ritmas ir intonacija yra įtakoti gimtosios kalbos ar dialekto, tai dažnai trukdo supratimui.

                  Ne visada tinkamai vartoja pagrindines gramatines struktūras ir sakinių tipus, vartojamus nuspėjamose situacijose. Klaidos dažnai iškreipia prasmę.

                  Žodynas dažnai pakankamai turtingas ir teisingas, kad būtų galima suprantamai bendrauti bendromis, konkrečiomis ir su darbu susijusiomis temomis, bet jis yra ribotas ir žodžiai dažnai parenkami netinkamai. Kai pritrūksta žodžių, dažnai nemoka tinkamai perfrazuoti.

                  Kalba ilgesniais junginiais, bet dažnai mintis reiškia ir pauzes daro netinkamai. Dvejojimas ir lėtas kalbos suvokimas gali trukdyti veiksmingai bendrauti. Beprasmiai žodeliai kartais blaško dėmesį.

                  Dažnai teisingai supranta bendras, konkrečias ir su darbu susijusias temas, kai vartojamas akcentas arba kalbos tarmė yra pakankamai žinomi tarptautinei bendruomenei. Susidūrus su lingvistiniais ar situacijos sunkumais ar įvykiams pakrypus netikėta linkme, gali nesuprasti.

                  Kartais atsako nedelsiant, teisingai ir informatyviai. Lengvai inicijuoja ir palaiko pokalbį žinomomis temomis ir nuspėjamose situacijose. Paprastai negali tinkamai bendrauti įvykiams pakrypus netikėta linkme.

                  Elementarus
                  2

                  Tarimas, kirčiavimas, kalbėjimo ritmas ir intonacija yra smarkiai įtakoti gimtosios kalbos ar dialekto, tai dažniausiai trukdo supratimui.

                  Tik ribotai vartoja kelias paprastas įsimintinas gramatines konstrukcijas ir sakinių tipus.

                  Žodynas ribotas, sudarytas tik iš atskirų žodžių ir įsimintų frazių.

                  Kalba tik labai trumpais, atskirais, išmoktais žodžių junginiais, dažnai daro pauzes ir vartoja dėmesį atitraukiančius beprasmius žodelius ieškodamas išsireiškimų ar tardamas mažiau žinomus žodžius.

                  Supranta tik aiškiai ir lėtai tariamus kelis atskirus išmoktus žodžių junginius.

                  Atsako lėtai ir dažnai netinkamai. Bendravimas apsiriboja įprastu pasikeitimu informacija.

                  Žemesnis už elementarų

                  Žemesnis už elementarų.

                  Žemesnis už elementarų.

                  Žemesnis už elementarų.

                  Žemesnis už elementarų.

                  Žemesnis už elementarų.

                  Žemesnis už elementarų.

      IV PRIEDAS
      REIKALAVIMAI, SUSIJĘ SU MOKYMO PASLAUGŲ TEIKĖJAMS IŠDUODAMAIS PAŽYMĖJIMAIS

                  1.

                  13 straipsnyje nurodytų reikalavimų laikymasis turi būti įrodytas įrodymais, kad mokymo paslaugų teikėjai turi tinkamą personalą ir įrangą, ir dirba aplinkoje, tinkamoje vykdyti mokymą, kuris reikalingas gauti ar išlaikyti skrydžių vadovo mokinio licenciją ir skrydžių vadovo licenciją. Mokymo paslaugų teikėjai visų pirma privalo:

                              a)

                              turėti veiksmingą valdymo struktūrą ir pakankamą personalą, turintį atitinkamą kvalifikaciją ir patirtį, kad galėtų teikti mokymo paslaugas pagal šioje direktyvoje nustatytus standartus;

                              b)

                              turėti būtinas priemones, įrangą ir patalpas, atitinkančias siūlomo mokymo tipą;

                              c)

                              pateikti metodiką, kurią jie naudos nustatant mokymo kursų išsamų turinį, organizavimą ir trukmę, padalinio mokymo planus ir padalinio kompetencijos programas; tai apims egzaminavimo ar vertinimo organizavimo metodą. Su pradiniu mokymu susijusio egzaminavimo, įskaitant mokymą naudojant treniruoklius, tikslu turi būti išsamiai nurodomos egzaminuotojų kvalifikacijos;

                              d)

                              pateikti įrodymus apie naudojamą kokybės valdymo sistemą siekiant stebėti sistemų ir procedūrų atitiktį bei tinkamumą, kuri užtikrina, kad teikiamos mokymo paslaugos atitinka šioje Direktyvoje nustatytus standartus.

                              e)

                              įrodyti, kad turi pakankamai lėšų vykyti mokymą pagal šioje Direktyvoje nustatytus standartus ir kad veikla turi pakankamą draudimo apsaugą, atitinkančią vykdomo mokymo pobūdį.

                  2.

                  Pažymėjimuose turi būti nurodoma:

                              a)

                              pažymėjimą išdavusi nacionalinė priežiūros institucija;

                              b)

                              pareiškėjas (pavadinimas ir adresas);

                              c)

                              sertifikuojamų paslaugų rūšis;

                              d)

                              pareiškėjo atitikties 1 punkte nustatytiems reikalavimams patvirtinimas;

                              e)

                              pažymėjimo išdavimo data ir galiojimo laikotarpis.


title: 1996 m. spalio 15 d. Tarybos direktyva 96/67/EB dėl patekimo į Bendrijos oro uostuose teikiamų antžeminių paslaugų rinką

text:
Svarbus teisinis pranešimas

|

31996L0067

Oficialusis leidinys L 272 , 25/10/1996 p. 0036 - 0045

		Tarybos direktyva 96/67/EB1996 m. spalio 15 d.dėl patekimo į Bendrijos oro uostuose teikiamų antžeminių paslaugų rinkąEUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 84 straipsnio 2 dalį,atsižvelgdama į Komisijos pasiūlymą [1],atsižvelgdama į Ekonomikos ir socialinių reikalų komiteto nuomonę [2],laikydamasi Sutarties [3] 189c straipsnyje nustatytos tvarkos,(1) kadangi Bendrija laipsniškai diegė bendrą oro transporto politiką, siekdama pagal Sutarties 7a straipsnį sukurti vidaus rinką, laikomą ilgalaikiu įnašu ekonominei ir socialinei pažangai skatinti;(2) kadangi Sutarties 59 straipsniu siekiama pašalinti apribojimus laisvai teikti paslaugas Bendrijoje; kadangi pagal Sutarties 61 straipsnį tas tikslas turi būti įgyvendintas vykdant bendrą transporto politiką;(3) kadangi taikant Tarybos reglamentus (EEB) Nr. 2407/92 [4], (EEB) Nr. 2408/92 [5] ir (EEB) Nr. 2409/92 [6] tas tikslas oro transporto paslaugų atžvilgiu buvo pasiektas;(4) kadangi oro uostuose teikiamos antžeminės paslaugos yra svarbios siekiant užtikrinti tinkamą oro transporto veiklą; kadangi tos paslaugos yra svarbios siekiant užtikrinti veiksmingą oro transporto infrastruktūros eksploatavimą;(5) kadangi suteikus teisę patekti į oro uostuose teikiamų antžeminių paslaugų rinką, turėtų sumažėti oro transporto bendrovių veiklos sąnaudos ir turėtų pagerėti oro uosto naudotojams teikiamų paslaugų kokybė;(6) kadangi atsižvelgiant į subsidiarumo principą yra svarbu, kad į oro uostuose teikiamų antžeminių paslaugų rinką būtų patenkama pagal bendrąsias Bendrijos nuostatas, leidžiant valstybėms narėms atsižvelgti į konkrečias sektoriaus ypatybes;(7) kadangi 1994 m. birželio mėn. komunikate "Civilinės aviacijos perspektyvos Europoje" Komisija paskelbė ketinanti iki 1994 m. pabaigos imtis iniciatyvos siekiant užtikrinti teisę patekti į Bendrijos oro uostuose teikiamų antžeminių paslaugų rinką; kadangi Taryba 1994 m. spalio 24 d. rezoliucijoje dėl padėties Europos civilinės aviacijos sektoriuje [7] patvirtino, kad atveriant rinką būtina atsižvelgti į reikalavimus dėl padėties oro uostuose;(8) kadangi 1995 m. vasario 14 d. rezoliucijoje dėl Europos civilinės aviacijos [8] Europos Parlamentas pakartotinai pareiškė susirūpinimą dėl to, kad turėtų būti atsižvelgta į įtaką, kuri, suteikus teisę patekti į antžeminių paslaugų rinką, būtų padaryta darbo ir saugos sąlygoms Bendrijos oro uostuose;(9) kadangi teisė laisvai patekti į antžeminių paslaugų rinką suderinama su efektyviu Bendrijos oro uostų veikimu;(10) kadangi teisė laisvai patekti į antžeminių paslaugų rinką turi būti taikoma laipsniškai ir suderinta su sektoriaus reikalavimais;(11) kadangi tam tikroms antžeminėms paslaugoms patenkant į rinką ir taikant saviteiką, galima susidurti su saugos, apsaugos, paslaugų masto ir prieinamos vietos antžeminėms paslaugoms teikti sunkumais; kadangi dėl to yra būtina, siekiant apriboti antžeminių paslaugų oro uoste teikėjų, kurie yra įgalioti teikti tokių kategorijų paslaugas, skaičių; kadangi taip pat turėtų būti galima apriboti saviteiką; kadangi pastaruoju atveju kriterijai, taikomi nustatant pirmiau minėtus apribojimus, turi būti tinkami, objektyvūs, aiškūs ir nediskriminaciniai;(12) kadangi jeigu antžeminių paslaugų teikėjų skaičius apribojamas, siekiant užtikrinti veiksmingą konkurenciją, būtina, kad bent vienas paslaugų teikėjas būtų nepriklausomas ir nuo oro uosto vadovybės, ir nuo pagrindinio vežėjo;(13) kadangi siekiant, kad oro uostai veiktų tinkamai, jie turi turėti galimybę tam tikrų infrastruktūros dalių, kurias dėl techninių priežasčių, pelningumo arba aplinkai daromo poveikio sunku išskirstyti arba dubliuoti, valdymo teisę pasilikti sau; kadangi centralizuotas tų infrastruktūros dalių valdymas vis dėlto gali netrukdyti jomis naudotis oro uosto antžeminių paslaugų teikėjams arba saviteiką taikantiems oro uosto naudotojams;(14) kadangi tam tikrais atvejais šie suvaržymai gali būti tokie, kad jais galima pagrįsti tokio masto apribojimus patekti į rinką arba saviteiką, jog tie apribojimai būtų atitinkami, objektyvūs, aiškūs ir nediskriminaciniai;(15) kadangi tos išimtys turi būti taikomos tam, kad oro uosto administracijai būtų suteikta galimybė tuos apribojimus pašalinti arba bent sumažinti; kadangi tas išimtis turi patvirtinti Komisija, kuriai padeda patariamasis komitetas, ir jos turi būti suteikiamos konkrečiam laikotarpiui;(16) kadangi siekiant išlaikyti veiksmingą ir sąžiningą konkurenciją, kai antžeminių paslaugų teikėjų skaičius yra ribotas, pastarieji turi būti pasirinkti taikant aiškią ir nešališką tvarką; kadangi pasirenkant antžeminių paslaugų teikėjus, turėtų būti tariamasi su oro uosto naudotojais, nes jiems svarbiausia yra oro uoste teikiamų antžeminių paslaugų, kurių jie pageidauja, kokybė ir kaina;(17) kadangi dėl to būtina imtis priemonių, kad renkantis įgaliotuosius antžeminių paslaugų teikėjus, oro uosto naudotojams atstovautų iš jų atstovų įkurtas komitetas, kuriame būtų su tais naudotojais tariamasi;(18) kadangi tam tikromis aplinkybėmis ir konkrečiomis sąlygomis pasirenkant antžeminių paslaugų oro uostuose teikėjus, įpareigojimo teikti viešąsias paslaugas taikymą kituose oro uostuose galima išplėsti tame pačiame atitinkamos valstybės narės geografiniame regione;(19) kadangi oro uosto vadovybė taip pat gali teikti antžemines paslaugas ir savo sprendimais labai įtakoti konkurenciją tarp antžeminių paslaugų teikėjų; kadangi dėl to yra svarbu, siekiant išlaikyti sąžiningą konkurenciją, kad būtų reikalaujama, jog oro uostų infrastruktūros valdymo ir reguliavimo veiklos bei antžeminių paslaugų teikimo sąskaitos būtų skirtingos;(20) kadangi oro uostas tų antžeminių paslaugų, kurias jis teikia, negali dotuoti iš pajamų, kurias jis gauna kaip oro uosto vadovybė;(21) kadangi tokie patys aiškumo reikalavimai turi būti taikomi visiems tiekėjams, kurie pageidauja antžemines paslaugas pasiūlyti trečiajai šaliai;(22) kadangi siekiant, kad oro uostai galėtų vykdyti savo infrastruktūros valdymo funkcijas, oro uosto patalpose užtikrintų saugą ir apsaugą bei tausotų aplinką ir laikytųsi galiojančių socialinių taisyklių, valstybės narės turi turėti teisę nustatyti, jog antžemines paslaugas oro uostuose būtų galima teikti gavus patvirtinimą; kadangi tokio patvirtinimo suteikimo kriterijai turi būti objektyvūs, aiškūs ir nediskriminaciniai;(23) kadangi dėl tų pačių priežasčių valstybės narės turi turėti teisę nustatyti ir įgyvendinti būtinas taisykles, siekiant užtikrinti tinkamą oro uosto infrastruktūros veikimą; kadangi tos taisyklės turi būti skirtos numatomam tikslui pasiekti ir neturi labiau, nei yra numatyta šioje direktyvoje, praktiškai riboti galimybės patekti į rinką arba riboti oro uosto naudotojo laisvės į saviteiką; kadangi taisyklės turi atitikti objektyvumo, aiškumo ir nediskriminavimo principus;(24) kadangi valstybės narės turi išlaikyti teisę užtikrinti atitinkamą oro uostuose antžemines paslaugas teikiančių įmonių darbuotojų socialinę apsaugą;(25) kadangi teikėjams, kuriems išduotas leidimas oro uostuose teikti antžemines paslaugas, ir oro uosto naudotojams, turintiems leidimą saviteikai, teisė patekti į oro uosto įrenginius turi būti taip užtikrinta, kad jie galėtų naudotis savo teisėmis ir kad būtų užtikrinta sąžininga ir lygi konkurencija; kadangi vis dėlto turi būti įmanoma nustatyti mokestį už teisę patekti į oro uosto įrenginius;(26) kadangi yra pagrįsta, kad tik trečiųjų šalių antžeminių paslaugų teikėjams ir trečiųjų šalių oro uostų naudotojams šia direktyva pripažįstamos teisės būtų suteikiamos griežtai laikantis apibusiškumo; kadangi jeigu toks abipusiškumas neužtikrinamas, valstybė narė turėtų turėti teisę, atsižvelgiant į pirmiau minėtus paslaugų teikėjus ir oro uosto naudotojus, tas teises sustabdyti;(27) kadangi 1987 m. gruodžio 2 d. Londone Ispanijos Karalystė ir Jungtinė Karalystė bendroje deklaracijoje, kurią pasirašė abiejų šalių Užsienio reikalų ministrai, susitarė dėl priemonių glaudžiau bendradarbiauti naudojant Gibraltaro oro uostą ir tos priemonės dar turi būti pradėtos taikyti;(28) kadangi ši direktyva neturi įtakos taikant Sutarties taisykles; kadangi visų pirma Komisija stengsis užtikrinti, kad tų taisyklių būtų laikomasi, jeigu būtina, naudodamasi visais jai pagal Sutarties 90 straipsnį suteiktais įgaliojimais,PRIĖMĖ ŠIĄ DIREKTYVĄ:1 straipsnisTaikymo sritis1. Ši direktyva taikoma bet kuriam valstybės narės, kuri laikosi Sutarties nuostatų, teritorijoje esančiam oro uostui, tokiomis aplinkybėmis tinkamam komerciniam eismui:a) 7 straipsnio 1 dalies nuostatos dėl antžeminių paslaugų kategorijų, kurios skiriasi nuo 7 straipsnio 2 dalyje nurodytų kategorijų, visuose oro uostuose, neatsižvelgiant į eismo intensyvumą juose, taikomos nuo 1998 m. sausio 1 d.b) 7 straipsnio 2 dalyje nurodytos nuostatos dėl antžeminių paslaugų kategorijų nuo 1998 m. sausio 1 d. taikomos oro uostuose, kuriuose per metus vežama ne mažiau kaip milijonas keleivių arba 25000 tonų krovinių.c) 6 straipsnyje nurodytos nuostatos dėl oro uostuose teikiamų antžeminių paslaugų kategorijų nuo 1999 m. sausio 1 d. taikomos oro uostuose:- kuriuose per metus vežama ne mažiau kaip 3 milijonai keleivių arba 75000 tonų krovinių arba- kuriuose per šešis ankstesnių metų mėnesius iki balandžio 1 d. arba spalio 1 d. buvo vežama ne mažiau kaip 2 milijonai keleivių arba 50000 tonų krovinių.2. Nepažeidžiant 1 straipsnio dalies nuostatų, nuo 2001 m. sausio 1 d. šios direktyvos nuostatos pagal Sutarties nuostatas taikomos bet kuriame valstybės narės teritorijoje esančiame oro uoste, kuris tinkamas komerciniam eismui ir kuriame per metus vežama ne mažiau kaip 2 milijonai keleivių arba 50000 tonų krovinių.3. Jeigu oro uoste vežamų krovinių kiekiai prilygsta šiame straipsnyje nurodytiems kiekiams, tačiau neprilygsta atitinkamiems vežamų keleivių kiekiams, šios direktyvos nuostatos netaikomos tik keleiviams skirtų antžeminių paslaugų kategorijoms.4. Komisija informavimo tikslais Europos Bendrijų oficialiajame leidinyje paskelbia šiame straipsnyje nurodytų oro uostų sąrašą. Sąrašas pirmą kartą paskelbiamas per tris mėnesius nuo šios direktyvos įsigaliojimo dienos, o vėliau skelbiamas kasmet.Kiekvienais metais iki liepos 1 d. valstybės narės Komisijai perduoda sąrašui parengti būtinus duomenis.5. Laikoma, kad šią direktyvą taikant Gibraltaro oro uoste, nepažeidžiamos atitinkamos Ispanijos Karalystės ir Jungtinės Karalystės teisinės pozicijos, atsižvelgiant į ginčą dėl teritorijos, kurioje yra oro uostas, suvereniteto.6. Ši direktyva Gibraltaro oro uoste netaikoma tol, kol neįsigalios 1987 m. gruodžio 2 d. Ispanijos Karalystės ir Jungtinės Karalystės Užsienio reikalų ministrų bendroje deklaracijoje numatytos priemonės. Ispanijos ir Jungtinės Karalystės Vyriausybės apie tą datą praneš Tarybai.2 straipsnisApibrėžimaiŠioje direktyvoje:a) "oro uostas" − tai specialiai orlaiviams leistis, kilti ir manevruoti pritaikytas žemės plotas, įskaitant pagalbinius įrenginius, kurie gali būti reikalingi atliekant pirmiau minėtus veiksmus, siekiant atitikti orlaivių eismo ir paslaugų poreikius, įskaitant pagalbinius, komercinėms oro susisiekimo paslaugoms skirtus įrenginius;b) "oro uosto sistema" - tai po du arba daugiau sugrupuoti oro uostai, siekiant atitikti to paties miesto arba konurbacijos poreikius, kaip nurodyta 1992 m. liepos 23 d. Tarybos reglamento (EEB) Nr. 2408/92 dėl Bendrijos oro vežėjų galimybės naudotis Bendrijos vidaus oro eismo maršrutais II priede;c) "oro uostą valdanti institucija" - tai institucija, kurios tikslas, kartu vykdant kitokią veiklą arba, priklausomai nuo aplinkybių, tokios veiklos nevykdant, pagal nacionalinės teisės aktus arba įstatymus valdyti ir tvarkyti oro uosto infrastruktūrą bei derinti skirtingų atitinkamame oro uoste arba oro uosto sistemoje dirbančių operatorių veiklą;d) "oro uosto naudotojas" - tai bet kuris fizinis ar juridinis asmuo, atsakingas už keleivių, pašto ir (arba) krovinių vežimą oro transportu iš oro uosto arba į atitinkamą oro uostą;e) "antžeminės paslaugos" - tai priede aprašytos oro uosto naudotojams oro uostuose teikiamos paslaugos;f) "saviteika" - tai situacija, kai oro uosto naudotojas tiesiogiai pats sau teikia vienos arba daugiau kategorijų antžemines paslaugas ir su trečiąja šalimi nesudaro jokios sutarties toms paslaugoms teikti; taikant šį apibrėžimą, oro uosto naudotojai tarpusavyje trečiosiomis šalimis nelaikomi, jeigu:- vienas oro uosto naudotojas turi kontrolinį kito oro uosto naudotojo akcijų paketą arba- vienas asmuo turi kiekvieno oro uosto naudotojo kontrolinį akcijų paketą;g) "antžeminių paslaugų teikėjas" - tai bet kuris juridinis arba fizinis asmuo, trečiosioms šalims teikiantis vienos arba daugiau kategorijų antžemines paslaugas.3 straipsnisOro uostą valdanti institucija1. Jeigu oro uostą arba oro uosto sistemą valdo ir eksploatuoja ne viena, o keletas atskirų institucijų, šioje direktyvoje kiekviena iš tų institucijų laikoma oro uostą valdančios institucijos dalimi.2. Taip pat jeigu keliems oro uostams arba oro uostų sistemoms valdyti yra įkurta tik viena tokia institucija, kiekvienas iš tų oro uostų arba oro uostų sistemų šioje direktyvoje laikomas atskiru vienetu.3. Jeigu oro uostų valdančiąsias institucijas prižiūri arba kontroliuoja nacionalinės valdžios institucija, atsižvelgiant į jai tenkančias teisines pareigas, ta institucija įpareigojama užtikrinti šios direktyvos taikymą.4 straipsnisSąskaitų atskyrimas1. Jeigu oro uosto valdančioji institucija, oro uosto naudotojas arba antžeminių paslaugų teikėjas oro uoste teikia antžemines paslaugas, antžeminių paslaugų sąskaitas pagal dabar galiojančius komercinių veiksmų būdus reikia visiškai atskirti nuo kitų jų veiklos sąskaitų.2. Valstybės narės paskirtas nepriklausomas tikrintojas turi patikrinti, ar tos sąskaitos buvo atskirtos.Tikrintojas taip pat patikrina, ar lėšos, kurias valdymo institucija gauna vykdydama oro uosto valdymo institucijos funkcijas, neskiriamos veiklai, kurią vykdydama ta valdymo institucija oro uoste teikia antžemines paslaugas.5 straipsnisOro uosto naudotojų komitetas1. Ne vėliau kaip per 12 mėnesių nuo šios direktyvos įsigaliojimo dienos valstybės narės užtikrina, kad kiekviename atitinkamame oro uoste oro uosto naudotojų atstovai arba oro uosto naudotojus atstovaujančios organizacijos įkurtų komitetą.2. Visi oro uosto naudotojai turi teisę būti to komiteto nariais arba, jeigu jie to pageidauja, kad jiems atstovautų organizacija, kurią tie naudotojai paskiria savo atstovu.6 straipsnisTrečiosioms šalims teikiamos antžeminės paslaugos1. Valstybės narės pagal 1 straipsnyje nustatytą tvarką imasi būtinų priemonių, siekdamos antžeminių paslaugų teikėjams užtikrinti laisvą patekimą į antžeminių paslaugų teikimo trečiosioms šalims rinką.Valstybės narės turi teisę reikalauti, kad antžeminių paslaugų teikėjai būtų įsisteigę Bendrijoje.2. Valstybės narės gali riboti paslaugų teikėjų, kuriems išduotas leidimas teikti šių kategorijų antžemines paslaugas, skaičių:- bagažo tvarkymas;- orlaivio stovėjimo vietoje teikiamos paslaugos,- degalų ir tepalų tiekimas,- atvežamų, išvežamų arba tranzitu perduodamų krovinių ir pašto tvarkymas tarp oro uosto pastato ir orlaivio.Tačiau valstybės narės kiekvienos kategorijos antžeminių paslaugų teikėjų skaičiaus negali sumažinti daugiau kaip iki dviejų.3. Be to, nuo 2001 m. sausio 1 d. bent vieno įgaliotojo paslaugų teikėjo tiesiogiai arba netiesiogiai negali kontroliuoti:- oro uosto valdanti institucija,- bet kuris oro uosto naudotojas, kuris per ankstesnius metus, kai tie paslaugų teikėjai buvo pasirinkti, vežė daugiau kaip 25 % keleivių arba krovinių, užregistruotų oro uoste,- institucija, kontroliuojanti tą valdančiąją instituciją arba kitą oro uosto naudotoją, ar kurią tiesiogiai arba netiesiogiai kontroliuoja ta valdančioji institucija arba kuris nors oro uosto naudotojas.Tačiau 2000 m. liepos 1 d. valstybė narė gali reikalauti, kad šioje pastraipoje minėtas įpareigojimas būtų atidėtas iki 2002 m. gruodžio 31 d.Komisija, kuriai padeda 10 straipsnyje nurodytas komitetas, tą prašymą išnagrinėja ir, atsižvelgdama į sektoriaus plėtrą ir ypač į padėtį oro uostuose, kai lyginama eismo apimtis ir struktūra, gali nuspręsti minėtą reikalavimą patenkinti.4. Jeigu valstybės narės pagal straipsnio 2 dalį apriboja įgaliotųjų paslaugų teikėjų skaičių, jos oro uosto naudotojui, neatsižvelgiant į tai, kokia oro uosto dalis tam naudotojui yra paskirta, iš antžeminių paslaugų, kurioms taikomas apribojimas, negali uždrausti pagal straipsnio 2 ir 3 dalyse nustatytas sąlygas faktiškai pasirinkti bent iš dviejų antžeminių paslaugų teikėjų.7 straipsnisSaviteika1. Valstybės narės pagal 1 straipsnyje nustatytą tvarką imasi būtinų priemonių siekiant užtikrinti laisvę į saviteiką.2. Tačiau atliekant šias antžemines paslaugas:- bagažo tvarkymą,- orlaivio stovėjimo vietoje teikiamas paslaugas,- degalų ir tepalų tiekimą,- atvežamų, išvežamų arba tranzitu perduodamų krovinių ir pašto tvarkymą tarp oro uosto pastato ir orlaivio,valstybės narės gali nustatyti teisę į saviteiką ne mažiau kaip dviems oro uosto naudotojams, jei jie buvo pasirinkti pagal atitinkamus, objektyvius, aiškius ir nediskriminacinius kriterijus.8 straipsnisCentralizuota infrastruktūra1. Nepaisydamos 6 ir 7 straipsnių taikymo, valstybės narės antžeminėms paslaugoms, kurių dėl sudėtingumo, išlaidų arba poveikio aplinkai negalima išskirstyti arba dubliuoti, pavyzdžiui, su bagažo rūšiavimu, ledo nutirpdymu, vandens valymo ir degalų paskirstymo sistemomis susijusioms paslaugoms teikti naudojamą centralizuotos infrastruktūros valdymą gali paskirti oro uosto valdančiajai institucijai arba kitai institucijai. Valstybės narės gali nustatyti, kad antžeminių paslaugų teikėjai ir saviteiką taikantys oro uosto naudotojai tą infrastruktūrą privalo naudoti.2. Valstybės narės užtikrina, kad tų infrastruktūrų valdymas būtų aiškus, objektyvus ir nediskriminacinis, o ypač kad jis nesudarytų kliūčių antžeminių paslaugų teikėjams arba saviteiką taikantiems oro uosto naudotojams patekti į rinką atsižvelgiant į šioje direktyvoje numatytas ribas.9 straipsnisIšimtys1. Jeigu dėl ypatingų esamos erdvės arba talpos galimybių oro uoste apribojimų, taikomų atsižvelgiant į perpildymą ir ploto išnaudojimo koeficientą, oro uosto negalima atverti rinkai ir (arba) leisti atlikti saviteiką tiek, kiek yra numatyta šioje direktyvoje, atitinkama valstybė narė gali nuspręsti:a) visame oro uoste arba jo dalyje apriboti vienos arba daugiau antžeminių paslaugų kategorijų, išskyrus 6 straipsnio 2 dalyje nurodytas kategorijas, teikėjų skaičių; šiuo atveju taikomos 6 straipsnio 2 ir 3 dalies nuostatos;b) vieną arba daugiau antžeminių paslaugų kategorijų, nurodytų 6 straipsnio 2 dalyje, perduoti teikti vienam paslaugos teikėjui;c) leisti ribotam oro uosto naudotojų skaičiui patiems sau teikti ne 7 straipsnio 2 dalyje nurodytų, o kitų kategorijų antžemines paslaugas, jeigu tie naudotojai buvo pasirinkti pagal atitinkamus, objektyvius, aiškius ir nediskriminacinius kriterijus;d) uždrausti oro uosto naudotojams patiems sau teikti 7 straipsnio 2 dalyje nurodytų kategorijų antžemines paslaugas arba saviteiką leisti tik vienam oro uosto naudotojui.2. Visose pagal straipsnio 1 dalį apibrėžtose išimtyse turi būti:a) nurodyta antžeminių paslaugų, kurioms taikoma išimtis, kategorija arba kategorijos ir konkretūs esamos erdvės arba talpos galimybių apribojimai, kurie pagrindžia tą išimtį;b) pateiktas atitinkamų priemonių planas apribojimams pašalinti.Be to, išimtys neturi būti:i) pernelyg prieštaraujančios šios direktyvos tikslams;ii) iškraipančios antžeminių paslaugų teikėjų ir (arba) patiems sau teikiančių paslaugas oro uosto naudotojų konkurencijos sąlygas;iii) išplečiamos labiau nei būtina.3. Valstybės narės bent prieš tris mėnesius iki išimčių įsigaliojimo Komisijai praneša apie bet kurią išimtį, kurią tos valstybės suteikia pagal 1 straipsnio dalį, ir priežastis, dėl kurių tos išimtys suteikiamos.Komisija sprendimų, apie kuriuos jai buvo pranešta, santraukas skelbia Europos Bendrijų oficialiajame leidinyje ir ragina suinteresuotąsias šalis pareikšti pastabas.4. Komisija atidžiai išnagrinėja valstybių narių pateiktus sprendimus dėl išimčių. Tuo tikslu Komisija atlieka išsamią padėties analizę ir ištiria atitinkamas valstybės narės pateiktas priemones, siekdama patikrinti, ar tariami apribojimai egzistuoja ir ar neįmanoma rinkos atverti ir (arba) užtikrinti, kad oro uosto naudotojai patys sau teiktų tiek paslaugų, kiek yra nurodyta šioje direktyvoje.5. Papildydama tą tyrimą ir pasitarusi su atitinkama valstybe nare, Komisija valstybės narės sprendimą gali patvirtinti arba jam prieštarauti, jeigu Komisija laiko, kad nebuvo įrodyta, jog tariami apribojimai egzistuoja arba jog tie apribojimai nėra tokie griežti, kad dėl jų būtų galima taikyti išimtį. Komisija, pasitarusi su atitinkama valstybe nare, taip pat gali prašyti, kad valstybė narė iš dalies pakeistų išimties taikymo mastą arba kad ta išimtis būtų taikoma toms oro uosto arba oro uosto sistemos dalims, kuriose buvo įrodyta, jog tariami apribojimai egzistuoja.Komisija sprendimą priima ne vėliau kaip per tris mėnesius nuo valstybės narės pranešimo gavimo dienos ir tą sprendimą paskelbia Europos Bendrijų oficialiajame leidinyje.6. Valstybių narių pagal straipsnio 1 dalį taikomų išimčių, išskyrus pagal straipsnio 1 dalies b punktą taikomas išimtis, galiojimo laikotarpis negali būti ilgesnis kaip trys metai. Valstybė narė ne vėliau kaip prieš tris mėnesius iki minėtojo laikotarpio pabaigos turi priimti naują sprendimą dėl bet kurio prašymo taikyti išimtį, kuri taip pat būtų taikoma pagal šiame straipsnyje nustatytą tvarką.Pagal straipsnio 1 dalies b punktą taikomų išimčių galiojimo laikotarpis negali būti ilgesnis kaip dveji metai. Tačiau valstybė narė, remdamasi straipsnio 1 dalies nuostatomis, gali prašyti tą laikotarpį vieną kartą pratęsti dvejiems metams. Dėl to prašymo sprendžia Komisija, kuriai padeda 10 straipsnyje nurodytas komitetas.10 straipsnisPatariamasis komitetas1. Komisijai padeda iš valstybių narių atstovų sudarytas patariamasis komitetas, kuriam pirmininkauja Komisijos atstovas.2. Komitetas pataria Komisijai dėl 9 straipsnio taikymo.3. Be to, Komisija su Komitetu gali tartis dėl bet kurio kito klausimo, susijusio su šios direktyvos taikymu.4. Komitetas nustato savo darbo tvarką.11 straipsnisPaslaugų teikėjų pasirinkimas1. Valstybės narės imasi būtinų priemonių, siekiant parengti antžeminių paslaugų įgaliotųjų teikėjų oro uoste parinkimo tvarką, jeigu tų paslaugų teikėjų skaičius 6 straipsnio 2 dalyje arba 9 straipsnyje numatytais atvejais yra ribojamas. Rengiant tą tvarką, turi būti laikomasi šių principų:a) tais atvejais, kai valstybės narės prašo parengti standartines sąlygas arba technines specifikacijas, kurių turi laikytis antžeminių paslaugų teikėjai, tos sąlygos arba specifikacijos parengiamos pasitarus su Oro uosto naudotojų komitetu. Standartinėse sąlygose arba techninėse specifikacijose nustatyti pasirinkimo kriterijai turi būti atitinkami, objektyvūs, aiškūs ir nediskriminaciniai.Atitinkama valstybė narė, pranešusi Komisijai, į standartines sąlygas arba technines specifikacijas, kurių turi laikytis antžeminių paslaugų teikėjai, gali įtraukti įpareigojimą teikti viešąsias paslaugas tos valstybės narės teritorijos daliai priklausančiuose, komercinių interesų neturinčiuose periferinių arba besivystančių regionų, labai svarbių atitinkamai valstybei narei, oro uostuose.b) Europos Bendrijų oficialiajame leidinyje turi būti paskelbiama konkurso, kuriame gali dalyvauti bet kuris suinteresuotas antžeminių paslaugų teikėjas, tvarka.c) Antžeminių paslaugų teikėjai pasirenkami:i) oro uosto valdančiajai institucijai pasitarus su Oro uosto naudotojų komitetu, jeigu ta valdančioji institucija:- neteikia panašių antžeminių paslaugų ir- tiesiogiai arba netiesiogiai nekontroliuoja jokios pirmiau minėtas paslaugas teikiančios įmonės; ir- nedalyvauja nei vienos tokios įmonės veikloje;ii) visais kitais atvejais atranką vykdo valstybės narės kompetentingos institucijos, kurios yra nepriklausomos nuo atitinkamo oro uosto valdančiosios institucijos ir kurios pirmiau pasitaria su Oro uosto naudotojų komitetu ir ta valdančiąja institucija.d) Antžeminių paslaugų teikėjai pasirenkami ne ilgesniam kaip septynių metų laikotarpiui.e) Jeigu antžeminių paslaugų teikėjas savo veiklą nutraukia iki to laikotarpio, kuriam jis buvo pasirinktas, pabaigos, tas paslaugų teikėjas pakeičiamas taikant tą pačią tvarką.2. Jeigu antžeminių paslaugų teikėjų skaičius yra apribotas pagal 6 straipsnio 2 dalį arba 9 straipsnį, oro uosto valdančioji institucija, jai netaikant 1 straipsnio dalyje nustatytos pasirinkimo tvarkos, antžemines paslaugas gali teikti pati. Taip pat oro uosto valdančioji institucija, netaikydama pirmiau minėtos tvarkos, įmonei gali išduoti leidimą antžemines paslaugas teikti atitinkamame oro uoste:- jeigu oro uosto valdančioji institucija tiesiogiai arba netiesiogiai kontroliuoja tą įmonę arba- jeigu įmonė tiesiogiai arba netiesiogiai kontroliuoja tą oro uosto valdančiąją instituciją.3. Oro uosto valdančioji institucija praneša Oro uosto naudotojų komitetui apie pagal šį straipsnį priimtus sprendimus.12 straipsnisSalos oro uostaiAtsižvelgdama į 11 straipsnyje numatytą antžeminių paslaugų teikėjų pasirinkimą oro uoste, valstybė narė įpareigojimą teikti viešąsias paslaugas gali pradėti taikyti kitiems tos valstybės narės oro uostams, jeigu:- tie oro uostai yra salose, esančiose tame pačiame geografiniame regione; ir- kiekviename iš tų oro uostų per metus pervežama ne mažiau kaip 100000 keleivių; ir- tą įpareigojimo teikti viešąsias paslaugas išplėtimą patvirtina Komisija, kuriai padeda 10 straipsnyje nurodytas komitetas.13 straipsnisKonsultacijosValstybės narės pasirūpina, kad būtų organizuojamas privaloma oro uosto valdančiosios institucijos, Oro uosto naudotojų komiteto bei antžemines paslaugas teikiančių įmonių konsultacija dėl šios direktyvos taikymo. Šios konsultacijos metu, inter alia, aptariamos antžeminių paslaugų, kurioms pagal 9 straipsnio 1 dalies b punktą taikomos išimtys, kaina bei tų paslaugų teikimo organizavimas. Tokia konsultacija organizuojama bent kartą per metus.14 straipsnisPatvirtinimas1. Valstybės narės gali nustatyti, kad antžeminių paslaugų teikėjas arba pačiam sau paslaugas teikiantis oro uosto naudotojas savo veiklą oro uoste gali vykdyti tik gavęs patvirtinimą iš valdžios institucijos, kuri nepriklauso nuo oro uosto valdančiosios institucijos.Išduodant tokį patvirtinimą turi būti atsižvelgiama į patikimą finansinę būklę ir draudimo polisą, įrenginių, orlaivio, įrangos ir asmenų apsaugą bei saugą, taip pat į aplinkos apsaugą ir į tai, ar laikomasi atitinkamų socialinių teisės aktų.Kriterijai turi atitikti šiuos principus:a) įvairiems antžeminių paslaugų teikėjams ir oro uosto naudotojams jie turi būti taikomi tų teikėjų ir naudotojų nediskriminuojant;b) jie turi būti taikomi atsižvelgiant į numatytą tikslą;c) juos taikant negali būti labiau, negu numatyta šioje direktyvoje, ribojamos galimybės patekti į rinką arba varžoma laisvė į saviteiką.Šie kriterijai yra skelbiami, ir antžeminių paslaugų teikėjui arba pačiam sau paslaugas teikiančiam oro uosto naudotojui iš anksto pranešama apie tvarką patvirtinimui gauti.2. Patvirtinimo išdavimą atidėti arba patvirtinimą paskelbti netekusiu galios galima tik tada, jeigu antžeminių paslaugų teikėjas arba pačiam sau paslaugas teikiantis oro uosto naudotojas dėl savo veiklos neatitinka straipsnio 1 dalyje nurodytų kriterijų.Apie priežastis, dėl kurių patvirtinimo išdavimas buvo atidėtas arba jis paskelbtas netekusiu galios, turi būti pranešta atitinkamam paslaugų teikėjui arba oro uosto naudotojui ir oro uosto valdančiajai institucijai.15 straipsnisVeiklos taisyklėsValstybė narė gali, jeigu tam tikrais atvejais oro uosto valdančioji institucijos pasiūlymu:- uždrausti antžeminių paslaugų teikėjui arba oro uosto naudotojui teikti antžemines paslaugas arba pačiam sau teikti paslaugas, jeigu tas teikėjas arba oro uosto naudotojas nesilaiko nustatytų taisyklių, kuriomis siekiama užtikrinti tinkamą oro uosto veikimą;Tos taisyklės turi atitikti šiuos principus:a) įvairiems antžeminių paslaugų teikėjams ir oro uosto naudotojams jos turi būti taikomos tų teikėjų ir naudotojų nediskriminuojant;b) jos turi būti taikomos atsižvelgiant į numatytą tikslą;c) jas taikant negali būti labiau, negu numatyta šioje direktyvoje, ribojamos galimybės patekti į rinką arba varžoma laisvė į saviteiką;- ypač reikalaujama, kad antžeminių paslaugų oro uoste teikėjai, sąžiningai ir be diskriminacijos dalyvautų vykdant nacionalinės teisės aktuose arba taisyklėse nustatytą įpareigojimą teikti viešąsias paslaugas, įskaitant įpareigojimą užtikrinti nuolatinį paslaugų teikimą.16 straipsnisPatekimas į įrenginius1. Valstybės narės imasi būtinų priemonių siekiant užtikrinti, kad antžeminių paslaugų teikėjai ir pageidaujantys patys sau teikti paslaugas oro uosto naudotojai galėtų patekti į oro uosto įrenginius tiek, kiek jiems reikia vykdant savo veiklą. Jeigu oro uosto valdančioji institucija arba tam tikrais atvejais valdžios institucija, arba bet kuri kita tą valdančiąją instituciją kontroliuojanti įstaiga nustato su patekimu į oro uosto įrenginius susijusias sąlygas, jos turi būti atitinkamos, objektyvios, aiškios ir nediskriminacinės.2. Antžeminėms paslaugoms teikti tinkama oro uosto erdvė įvairiems antžeminių paslaugų teikėjams ir patiems sau paslaugas teikiantiems oro uosto naudotojams, įskaitant neseniai į rinką patekusius paslaugų teikėjus, pagal atitinkamas, objektyvias, aiškias ir nediskriminacines taisykles ir kriterijus turi būti paskirstyta taip, kad pirmiau minėti paslaugų teikėjai galėtų naudotis savo teisėmis ir kad būtų užtikrinta veiksminga ir sąžininga konkurencija.3. Jeigu už patekimą į oro uosto įrenginius imamas mokestis, jis nustatomas pagal atitinkamus, objektyvius, aiškius ir nediskriminacinius kriterijus.17 straipsnisSaugumas ir apsaugaŠios direktyvos nuostatos jokiu būdu neturi įtakos valstybių narių teisėms ir įsipareigojimams dėl teisėtvarkos, saugumo ir apsaugos oro uostuose.18 straipsnisSocialinė ir aplinkos apsaugaNepažeisdamos šios direktyvos taikymo ir atsižvelgdamos į kitas Bendrijos teisės aktų nuostatas, valstybės narės gali imtis būtinų priemonių siekiant užtikrinti darbuotojų teisių apsaugą ir aplinkos apsaugą.19 straipsnisNacionalinių nuostatų laikymasisAntžeminių paslaugų teikėjas valstybėje narėje esančiame oro uoste privalo laikytis Bendrijos teisės aktus atitinkančių nacionalinės teisės aktų nuostatų.20 straipsnisAbipusiškumas1. Nepažeidžiant tarptautinių Bendrijos įsipareigojimų, kai tik nustatoma, kad trečioji šalis dėl patekimo į antžeminių paslaugų arba saviteikos rinką:a) valstybėje narėje įsisteigusiems antžeminių paslaugų teikėjams ir patiems sau paslaugas teikiantiems oro uosto naudotojams de jure arba de facto taiko ne tokias pačias priemones, palyginti su tomis priemonėmis, kurias valstybė narė taiko tos šalies antžeminių paslaugų teikėjams ir patiems sau paslaugas teikiantiems oro uosto naudotojams; arbab) valstybėje narėje įsisteigusiems antžeminių paslaugų teikėjams ir patiems sau paslaugas teikiantiems oro uosto naudotojams de jure arba de facto taiko ne nacionalinį režimą; arbac) kitose trečiosiose šalyse įsisteigusiems antžeminių paslaugų teikėjams ir patiems sau paslaugas teikiantiems oro uosto naudotojams taiko palankesnį režimą, lyginant su valstybėje narėje įsisteigusiais antžeminių paslaugų teikėjais ir patiems sau paslaugas teikiančiais oro uosto naudotojais;valstybė narė toje trečiojoje šalyje įsisteigusiems antžeminių paslaugų teikėjams ir patiems sau paslaugas teikiantiems oro uosto naudotojams pagal Bendrijos teisės aktus taikomus įsipareigojimus gali visiškai arba iš dalies sustabdyti.2. Atitinkama valstybė narė Komisijai praneša apie kiekvieną teisių arba įsipareigojimų paskelbimą netekusiais galios arba laikiną jų taikymo sustabdymą.21 straipsnisTeisė apeliuotiValstybės narės arba tam tikrais atvejais oro uosto valdančioji institucija užtikrina, kad bet kuri teisėtų interesų turinti šalis dėl sprendimų arba atskirų priemonių, priimtų pagal 7 straipsnio 2 dalį arba 11-16 straipsnius, turi teisę apeliuoti.Apeliacinį skundą turi būti įmanoma pateikti nacionaliniam teismui arba valdžios institucijai, išskyrus atitinkamo oro uosto valdančiąją instituciją, ir tam tikrais atvejais nepriklausomą valdžios instituciją, kuri tą valdančiąją instituciją kontroliuoja.22 straipsnisInformacijos perdavimas ir peržiūrėjimasValstybės narės Komisijai perduoda informaciją, kurios ji prašo, kad galėtų parengti ataskaitą apie šios direktyvos taikymą.Ataskaita, su kuria pateikiami visi pasiūlymai peržiūrėti direktyvą, parengiama ne vėliau kaip iki 2001 m. gruodžio 31 d.23 straipsnisĮgyvendinimas1. Valstybės narės priima įstatymus ir kitus teisės aktus, kurie, įsigalioję ne vėliau kaip po metų nuo šios direktyvos paskelbimo Europos Bendrijų oficialiajame leidinyje dienos, įgyvendina šią direktyvą. Apie tai jos nedelsdamos praneša Komisijai.Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.24 straipsnisĮsigaliojimasŠi direktyva įsigalioja 20 dieną po jos paskelbimo Europos Bendrijų oficialiajame leidinyje dienos.25 straipsnisAdresataiŠi direktyva skirta valstybėms narėms.Priimta Liuksemburge, 1996 m. spalio 15 d.Tarybos varduPirmininkasB. Howlin[1] OL C 142, 1995 6 8, p. 7 ir OL C 124, 1996 4 27, p. 19.[2] OL C 301, 1995 11 13, p. 28.[3] 1995 m. lapkričio 16 d. pareikšta Europos Parlamento nuomonė (OL C 323, 1995 12 4, p. 106), 1996 m. kovo 28 d. Tarybos bendroji pozicija (OL C 134, 1996 5 6, p. 30) ir 1996 m. liepos 16 d. Europos Parlamento sprendimas (OL C 261, 1996 9 9).[4] OL L 240, 1992 8 24, p. 1.[5] OL L 240, 1992 8 24, p. 8. Reglamentas su pakeitimais, padarytais 1994 m. Stojimo aktu.[6] OL L 240, 1992 8 24, p. 15.[7] OL C 309, 1994 11 5, p. 2.[8] OL C 56, 1995 3 6, p. 28.--------------------------------------------------PRIEDASANTŽEMINIŲ PASLAUGŲ SĄRAŠAS1. Oro uoste teikiamos administracinės ir priežiūros paslaugos - tai:1.1. atstovavimas ir ryšio su vietos valdžios institucijomis arba su bet kuriuo kitu subjektu užtikrinimas, išmokos oro uosto naudotojo vardu ir vietos suteikimas jo atstovo biurams įkurti;1.2. krovinių kontrolė, pranešimų perdavimas ir telekomunikacijos paslaugos;1.3. važtos pakavimo įrangos pakrovimas ir iškrovimas, laikymas ir valdymas;1.4. visos kitos prieš skrydį, jo metu arba po skrydžio teikiamos priežiūros paslaugos ir visos kitos administracinės paslaugos, kurių prašo oro uosto naudotojas.2. Keleivių aptarnavimas - tai visokeriopa pagalba atvykstantiems, išvykstantiems, persėdantiems į kitą orlaivį arba tranzitu vykstantiems keleiviams, įskaitant bilietų ir kelionės dokumentų kontrolę, bagažo registravimą ir jo vežimą į rūšiavimo vietą.3. Bagažo paruošimas - tai bagažo paruošimas rūšiavimo vietoje, jo rūšiavimas, paruošimas išsiųsti, pakrovimas į įrenginius, kuriais bagažas iš orlaivio vežamas į rūšiavimo vietą, ir jo iškrovimas iš tų įrenginių ir atvirkščiai, taip pat bagažo vežimas iš rūšiavimo vietos į grąžinimo vietą.4. Krovinių ir pašto tvarkymas - tai:4.1. kroviniai: fizinis eksportuojamų, perkraunamų iš vieno orlaivio į kitą ir importuojamų krovinių tvarkymas, su tais kroviniais susijusių dokumentų, muitinės formalumų tvarkymas ir tokių apsaugos paslaugų teikimas, dėl kurių šalys susitaria arba kurias būtina teikti atsižvelgiant į aplinkybes;4.2. paštas: fizinis gaunamo ir išsiunčiamo pašto, su juo susijusių dokumentų tvarkymas ir bet kurių apsaugos paslaugų teikimas, dėl kurių šalys susitaria arba kurias būtina teikti atsižvelgiant į aplinkybes.5. Orlaivio stovėjimo vietoje teikiamos paslaugos - tai:5.1. orlaivio manevravimas žeme atskrendant ir iškrendant [1];5.2. pagalba stabdant orlaivį ir atitinkamų įrenginių pateikimas [2];5.3. orlaivio ryšio su teikėju, kuris teikia paslaugas oro uosto kontroliuojamoje zonoje, užtikrinimas [3];5.4. orlaivio pakrovimas ir iškrovimas, įskaitant tinkamų įrenginių pateikimą ir jų eksploatavimą bei įgulos ir keleivių vežimas iš orlaivio į oro uosto pastatą ir atvirkščiai, bei bagažo vežimas iš orlaivio į oro uosto pastatą ir atvirkščiai;5.5. varikliams įjungti tinkamų įrenginių pateikimas ir jų eksploatavimas;5.6. nusileidusių ir besiruošiančių išskristi orlaivių išjudinimas bei tinkamų įrenginių pateikimas ir eksploatavimas;5.7. maisto ir gėrimų vežimas, jų pakrovimas į orlaivį ir iškrovimas iš jo.6. Orlaiviams teikiamos paslaugos - tai:6.1. orlaivio vidaus ir išorės valymas, tualetų tvarkymas, vandens pristatymas;6.2. orlaivio salono vėsinimas ir šildymas, sniego ir ledo valymas nuo orlaivo, ledo nutirpdymas nuo orlaivio;6.3. orlaivio salono pertvarkymas jame įrengiant tinkamą įrangą, tos įrangos saugojimas.7. Su degalais ir tepalais susijusios paslaugos - tai:7.1. degalų į orlaivius pylimo arba degalų išpylimo organizavimas ir vykdymas, įskaitant degalų laikymą bei tiekiamų degalų kokybės ir kiekybės kontrolę;7.2. tepalų ir kitų skysčių papildymas;8. Orlaivių techninė priežiūra - tai:8.1. įprastinė prieš skrydį atliekama patikra;8.2. papildomos paslaugos, kurių paprašo oro uosto naudotojas;8.3. atsarginių dalių ir tinkamos įrangos tiekimas ir jų administravimas;8.4. išankstinis tinkamos stovėjimo ir (arba) vietos angare užsakymas.9. Skrydžių paslaugos ir įgulos administravimas - tai:9.1. pasiruošimas skrydžiui išskridimo oro uoste arba bet kurioje kitoje vietoje;9.2. pagalba skrydžio metu, įskaitant, jei būtina, orlaivio skrydžio plano pakeitimą;9.3. po skrydžio atliekamos paslaugos;9.4. įgulos administravimas.10. Antžeminio transporto paslaugos - tai:10.1. įgulos, keleivių, bagažo, krovinių ir pašto vežimo tarp skirtingų to paties oro uosto pastatų organizavimas ir vykdymas, šioms paslaugoms nepriskiriant to paties pobūdžio vežimo tarp orlaivio ir to paties oro uosto teritorijoje esančios bet kurios kitos vietos;10.2. bet kuris specialus transportas, kurio prašo oro uosto naudotojas.11. Aprūpinimas maistu ir gėrimais:11.1. ryšiai su tiekėjais ir administracija;11.2. maisto produktų ir gėrimų bei jiems paruošti būtinos įrangos laikymas;11.3. tos įrangos valymas;11.4. įrangos, gėrimų ir maisto paruošimas ir tiekimas.[1] Jeigu tų paslaugų neteikia skrydžių valdymo tarnyba.[2] Jeigu tų paslaugų neteikia skrydžių valdymo tarnyba.[3] Jeigu tų paslaugų neteikia skrydžių valdymo tarnyba.--------------------------------------------------